Hakha Khuapi Thawnpang Cu Awww - News and Media\nHakha Ah CDM Atuah Lo Mi Ruangah Ralhrang Nih Mi Pakhat An Tlaih. Tuchun ah SAC ralkap nih Hakha khuapi ah Salai Sui Lian Sang an tlaihnak a ruang bik kan theih kawh tawk ahcun CDM a tuah mi a unu ai awh ah amah an tlaih mi si dawh ngai a si. Salai Sui Lian Sang i a u nu hi a cozah rianttuan CDM a tuah mi a si i, SAC ralkap nih an inn an kulh lio ahhin a um lo. Cucaah CDM a tuah mi a unu tlaih ding an hmuh lo caah amah an tlaihnak a si tiah khuami pakhat nih a ruahnak a kan chimh.\n“Nai hrawnghrang i an tlaih mi hna i min list ttha tein an ngei i, cu min list cun an dawi hna. An innlo an theih khawh ning hi Non CDM pawl nih an phuan hna i si kho men”tiah a chim. Mah ruangah hin CDM a tuah mi cheukhat zong nih ralrin zia thiam a herh taktak tiah a chim chap. Crd – AC\nNun himnak kawl in tlikzam a hauh tikah, zuatkhalh tilva in inn le lo tiang kaltak a hau. Misual rual nih kan zeihmanh nganh an tim lo, kan ngeihchun vialte chuh le lak dih an zalh. Nihin dohthlennak ah inn le lo khangh le hrawh a cannak ah States 10 le adang (region) a si i fakkhun tuar hi Sagaing, Magwe, Chin le Kayah ah a si bik. 1st February 2021 thawk in 30th April 2022 chung ah an khangh mi report The Irrawaddy nih hitihin a taar: Sagaing -7,503, Magwe-2,131, Chin State-1,147 le Kayah-407, an si ti\n. Data for Myanmar nih “April thla dongh tiang ah inn 11,417 khangh a si cang, tiah a thanh. Hi ahhin naihrawng May thla chung Falam peng uhkanghnak aa tel rih lo. CDM thawkka in minung 1835 leng thisen luang in an thi cang. Kanmah Chinmi thisa tampi ram le miphun kilvennak ah thisen a luang ve. Hi dohthlennak zoh tikah Chin State hi a temtuar bik kan si bantukin miphun ralkap nih venhim (control) bik a si ve. Phundang in kan chim ahcun, mahte khuakhan lairelnak tang ah kan um cang. Kan inn le lo cu an ciam, laitlai kan unau thisen a luang, sinain ralhrang nawlngeihnak a tlaunak ram ah cang.


NLD Chinram chairman Pu Zo Bawi nih ruahlopi in the last minute ah tuzing kan debate a kan leet tak. – Hakha Cherry\nNLD Chinram chairman Pu Zo Bawi nih ruahlopi in the last minute ah tuzing kan debate a kan leet tak.\nTuzing kan DEBATE kongkau ah.NLD Chinram chairman Pu Zo Bawi nih ruahlopi in the last minute ah tuzing kan debate a kan leet tak. Moderator pa chimnak ah “Halkha ah Vice President a phan i lamphunhpuai ah zulh ding a si caah” tiah a ti. Asinain tuzan tiang ka theihnak ah VP hi Halkha zong a phan rih rua lo Tinam hrawng a phanh lio si rua.\nTuchun cu Zarhpini zong si fawn. Nizarhni rumro ahcun lam-awnnak zong cu an tuah hnga maw kan thei ruam lo. VP va don aherh ti zong cu siseh law. tuzan tiang i a phan rih lomi.tuzing suimilam 8 in don cu NPT tiang va don cu a si ttung hnga lo ka ti..\nAhlankan in thawngthanh ciami a si tikah vawleicung Laimi tampi nih an kan cuanh i an kan hngahmi a si. Cucaah kei zong ka rian dang vialte kaltak in kai timh vemi a si. Thimnak zong a nai tuk cang. Zeitinhme an hei ruah ve ning si hnga ka ti.\nTutan lawng si lo. Kan hnu deuh zongah Dr Sasa nih alai nikhua taktak ah a kan leettak hoi. Hakha Times nih debate sawmnak zongah NLD candidate pawl an chuak huaha lo.\nRamkhel Biaraldohnak (debate) timi hi kannih kan fianning ahcun mipi nih thil dik le a tha deuhmi thei hna seh aho party kan si cio ah- tiah tuahmi a si. “I tthua hna seh” tiah zoh nuam menmen le umharphen a si lo. Democracy i a thlum-alnak taktak a si. Cucaah democracy ram vialte nih an tuahmi a si.\nAlangpar le puanphen in a simi zazat si lomi zazat in kong iceih, kan ipuh le ihauh menmen in a dih awk si lo i hmaitonh tein kan ihal tonh, kan chim tonh, kan kherhhlai tonh tikah mipi nih a dikmi le a tha deuhmi an theih khawh lai tinak khi a si.\nCucaah mipi upatnak le democracy tlaihchannak he debate le dialogue tampi in tuahti dingin updatnak he NLD kan in sawm hna. Media pawl zong nih hun kan tawlrelpiak uh tiah kan in sawm hna.Credit-Salai Ceu Bik Thawng\nPu. San Bel adamlonak a zual ngai cang.\nCNF/A Kan Chairman Pu Zing Cung Le Kan First Lady He.


Milurelnak Tlamtlintertu Komitti – Count Me INdy!\nHome Milurelnak Tlamtlintertu Komitti\nCount Me Indy cu Indianapolis le Marion County i Milurelnak Tlamtlinter ding Lemsoinak a si i khua a sami dihlak nih milurelnak ah an itelnak dingah aa zuam i – zeibantuk minung a si zong ah khoika hmun in an rat zongah – 2020 Milurelnak ah rel an si ding hngalhter kha aa zuam. Lemsoinak cu Indianapolis Khuapi Tthanchonak Phutthen (the City of Indianapolis’ Department of Metropolitan Development) i zung rianttuantu nih a bawmhchanhmi a si, La Plaza i Miriam Acevedo Davis le Indianapolis Urban League i Tony Mason nih an pahnih bawmh in an hruaimi a si. Count Me INdy Lemsoinak nih aa tinh bikmi cu kum 2020 Milurelnak ah Marion County ah khua a sami nih mah te bialehnak tampi an tuahnak dingah bawmh le theihhngalhnak, pum tlamtlinlonak le ngah khawhlonak he aa pehtlaimi zuamcawhnak tei piak ding a si.\nMilurelnak Tlamtlintertu Komitti\nMilurelnak Tlamtlintertu Komitti pawl cu U.S. Milurelnak Zung he pehtlaihnak a ngei i mibu rianttuan piaknak prokarem cungah aa hngatmi a si i milurelnak kong fiang deuh in an hngalh khawhnak dingah suaisamh piak le iteltum dingah khua chung i khuasami pawl kha thazaang pek a si.\nHika Indianapolis le Marion County ah Komitti nih aa hmaithlak bikmi cu mibu tampi nih an iteltum ding kha a si, asinain tlawm te aa hmaithlak vemi cu tuanbia ah tang dingin innpa chakthlang pawl milurelnak tang ah luhter ve kha a si. Komitti chungtel pawl cu manphalh lo an si i Indianapolis mibu i aa dang liangluangmi bu kha a aiawh.\nKan Tuahto ning\nMilurelnak Tlamtlintertu kan Komitti cu Umbrella Komitti tangah ah sermi a biapi ngaimi rianttuantti pawl an itelnak a si i ningcang te’n le milu zat cungah aa hngahmi tuahto ning hmangin phutthenchinmi pawl nih hmailei ah an kalpi dingmi a si.\nNingcang tein tuahmi cungah aa hngatmi kan komitti pawl nih a ngan deuhmi kan mibu chungin a lengchuakmi bawmh dingah a hrampi thilri pawl le pehtlaihnak a pek i milu zat cungah aa hngatmi tthenchin komitti pawl nih milurelnak ah a harmi khuachung i khua a sami kha phak khawh dingah a bawmh.\nMilu zat cungah aa hngatmi kan tthenchinmi komitti cu kan khuapi chungah tuanbia i a tang ding tiangin minung tampi milurelnak tangah an luhnak ding aa hmaithlak.\nKan Milurelnak Tlamtlintertu Komitti cungah aho dah a um?\nNingcang tein tuahto ning ah aa hngatmi tthenchinmi komitti pawl:\nMinung zat ah aa hngatmi tthenchinmi komitti pawl:\nKomitti Thilri pawl le Ahrampi pawl\nMilurel Aharmi Innpa chakthlang pawl\nInnpa chakthlang pawl i an sining pawl hmaanthlak in langhtermi (tahchunhnak ah, miphun le kum) le nunning sipuazi lei (tahchunnak ah, tangka hmuhnak le holh) cungah hngat in U.S. Milurelnak Zung nih chimhchung ciami zohchunh awk a tuah cang. Hi tuah chungmi zohchunh awk nih Kum 2010 Milurelak a tak in bialehnak a tuahmi ret kha hman tein langhter dingah hi zohchunh awk kha hmuh a si cang.\nIndy innpa chakthlang i milurel a harnak hmun ah zatuak 23% asilole 213,000 khua a sami pawl an um.


Kawl Ram Khuapi Chungah Palik Le Ralkap An Buai Tuk Cang! Chin Ram Ah Khua Kan Chuah Tak Lo Hi A Biapi Tuk! - Chin Eleven News\nYangon, Mandalay tbk Kawlram khuapi lei ahcun inn number vialte an hnawh/lak dih cang i, Ralkap le police nih tlaih an duhmi minung an Kawl kho ti hna lo. Kan ral/terrorist hna tei khawhnak ding ahcun “thluak” hman thiam a biapi tuk.\nRal ram ahcun “Thluak” hman thiam hi himnak bik a si. Kan zam ahcun, kan sung ti kha hngalh colh ding a si. Cucaah, zam lo ding hi a biapi tuk. Ralhrang nihcun, zaam viar hna seh tiah a herh loin, van ah meithal an puah lai. An in thihpaih hna lai.\nChin ram chung ah, Khua a ummi vialte hna, nan/kan khua cio “chuahtak” lo kha a biapi tuk. Nan khua i, nan innlo te ahkhan thate in um cio ko u. Kawl holh thiam hlah u. Kawl Ralkap nih bia an in hal hna zong ah hollet kan herh ti ko hna u. Khua pakhat ah Kawl holh a thiammi pakhat a um ahcun a za ko. Farmer/Civilian nan si kha fakte in dirpi ko u.\nKhua kan zamtak ahcun, SAC rakhrang caah vok le ar, buh thaw le sa thawthaw kan pek hna bantuk a si. Ral kan sung tiah langhter bantuk zong a si chih. Cun, Khua kan zamtak ahcun, SAC ralhrang pawl an ral a ttha chin chin lai. An so a paw a chin chin lai. Cucaah, ttih lo tein, mahle khua, innlo te ah um ko usih.\nSenthang Peng lei khua pawl zong, nan khua te ah nan kir dih tthan tiah kan theih i kan ilawm taktak. Miphun le ram nan dawtnak hmual a lang. CHIN miphun, khua kip ah khuasa vialte, ei le din kong ah kan lung re thei hrim hlah seh. Kan khua cio ahkhan um ko usihlaw, ei le din cu chanh le pek kan si ko lai. Khua kip, kan khua cio kan zamtak dih belte ahcun, harnak fakpi kan tong kho. Khua le ram sersiam ding in nunnak a pemi kan Mino zong an zaang a der lai.\nCucaah, 2021 Spring revolution cu, miphun pi Revolution a si. Tar in ngakchia tiang, ram chung, Ramleng, kan dihlak in cawlcangh cio a herh. Khuami nih Khua ah fakte in um izuam usihlaw, Ram vengtu, Mino nih ram an veng ve lai. Ramleng lei nih ei le din, chawva in kan ttang ve lai. Cutin, kan lung aa rual ko ahcun, kan ral hi zungzal caah kan tei hrim lai. Catialtu: Zasang Cinzah\nKapa Cu Kum 60 Leng A Sinain, Zam Kan Fial Kho Lo. Khua Ka Veng Lai A Kan Ti.


Tu Lio US thawngpang a linsa ngai mi pawl hna; Democrat sual ning hi cu\nUS Presidential race a linsa tuk cang, ni fatin US thawngpang 4/5 ka ttial peng caah, US thawngpang thar bik mi poah na rel duh ah cun like/follow vun tuah law, ni fatin US thawngpang 4/5 na rel khawh peng lai tinak a si.\nDemocrats khua California, New York City hna cu nungkhuai (tax) a sang tuk caah le misual an karh thluamah caah mi tampi caah tih a nung tuk cang caah, le um ngam ding a si ti lo caah company nganpi nih an chuahtak thluamah lio a si\nNew York City Police Association nih an rak ttuah bal lo mi cu voihkhatnak ding caah President Candidate an dirkam mi an phuan cang. Palik nih President caah an duh tthan mi cu Donald Trump hi a si. Mah bantuk in Democrat khua tiah thei mi, New York palik nih Trump an vun dirpi mi cu Democrat pawl caah mangchia tak tak a si i, Democrat pawl nih palik hna cu fakpi in an soisel than hna\nCun mirang hngakchia kum 5 a si lio mi cu, a u le he lampi ah lentecelh an tuah lio mi cu, minak pa nih a va kal hnawh i, meithal in thih lak in a kah. Conservative hna cu mah kongah an thin hun tak tak i, minak cungah atlung mi si seh, US ram chung ah buainak fakpi a chuak hoi cang lai\nMah kongah hin US mainstream media pawl nih zeihman an chim duh lo i, thil si ning zong an phuan duh lo. Black Lives Matter pawl nih an Member hna cu thil fir lengmang ding in an ti hna, Kum saupi miran pawl nih sal bantuk in an rak hmang mi ruangah, phuhlamnak tuah i, mirang pawl hna thil cu firpiak lengmang ding in ca hna\nTu lio thawngpang a linsa ngai mi le mipi nih an cei ngai mi pakhat cu, President hlun Barack Obama nih Joe Biden a zum lo ning kong hi a si. Jeo Biden cu President hlun, Barack Obama nih Democrats Presidential Candidate si i Trump a khawh lai lo tiah Joe a zum lo ning a chim mi, a leaked-out/zut mi kong hi a si. Credit-Foxnews & Washingtonpost\nBe the first to comment on "Tu Lio US thawngpang a linsa ngai mi pawl hna; Democrat sual ning hi cu"


Ralkap Uknak Thlak-Hrawh Lawng Hi Chin Miphun Nih Kan I Hmuitinh Lo – Chin World News Evening\nRalkap Uknak Thlak-Hrawh Lawng Hi Chin Miphun Nih Kan I Hmuitinh Lo\nRalkap Uknak thlak- hrawh vial lawng hi Chin miphun nih kan i hmuitinh lo! Ramchung lei ka hawile, unau nupa cawlcangh ning nitin ka cuan, ka upat tuk hna, thih ngamh in Meithal kuanfang lakah a vak mi an si. Miphun caah thih an ngamh nak a tak in ka hmuh. Chun ah din loin lam an zawh, zaan ah Police le Ralkap nih it thiam loin an tuah hna, chunzaan din loin nihin tiang an cawlcang. Kan unau, kan hawile tampi tlaih an si cang, Rangoon, Mandalay le Myanmar ram hmun tampi ah thisen le nunnak tampi a luang cang.\nCu caah nihin tiang cawlcangh, doh le zalam ah chuah hi asi. Tutan thil kong he pehtlai in kei ka hmuh ning ahcun “Chin Miphun nih Min Aung Hlaing hruaimi ralkpa nawlngeihnak a tlaknak ding, a rawh nak ding vial lawng hi kan hmui tinh mi a si lo. Kum zabu tampi chung kan au pi mi, Federal uknak phungthar serchuah, Ralkap nih an mah duh tein an tial mi 2008 Constitution hrawh” hi kan i hmui tinh chih. Tutan ah Ram mipi kan i ruang cang, Ralkap uknak kan duh lo tiah au dih a si cang. Chin mipi dihlak ngawt in zalam ah chuah a si ve cang. Cu caah kan hmuitinh, kan khel mi ah hin fianghlang chinchin in karhlang rih ko usih.\nA herh ahcun Kan pale mifim hna nih Exile Chin Government zong kan dirh piak ko cang hna seh. Cozah rianttuan kip nih CDM in doh ve hna seh, Mipi dihlak nih a lam kip in cawlcang ve usih. CNF/A nih hriamnam he an si ve lai. Chin mipi kan i ruang, atu lio caan ah hin kan thisen a sa dih cio, a herh ahcun Independent zong Declare tuah ve ko usih. A tlawmbik in 2008 Constitution hrawh le Federal tel cu nganh bak lo in, tutan ah kan sinak dih lak in doh lawlaw ko hna usih timi hi ka ruat ve.\nKan hmuitinh a simi “Ralkap uknak thlak, 2008 Constitution Hrawh in Federal uknak phung ah a hram a bunh mi Constitution thar ser chuah” hi kan slogan a si cang bantuk in kan pale nih a herh ahcun kan pale mifim hna nih Exile Chin Government zong kan dirh piak ko hna seh ka ti nak asi. Ramchung ah hmaisuang in a cawlcang mi, meithal kuanfang zeitik dah a rat lai timi karlak zong ah thih ngamh in a cawlcang mi ka unau, mipi dihlak kan upat tuk ve hna.\nNote: ka bia ka denh cang, ka cabia hi ramchung ah hmaisuang in a cawlcang mi kan unau thadernak si hram hlah seh, tulio boruak ah thazaang dernak cabia a si sual ahcun a rannak in ka hnawh tthan ko lai. Credit: Salai Cung Dawt


Malaysia, Ralzam Pumhkhawmhnak Kong Kan Halmi Hna An Kan Leh Cang – Chin Modern News\nRalzam pumhkhawmhnak kong biahalnak ka tuahmi cu tuzing ah Malaysia UNHCR a lu bik nih lehnak a rak tuah cang.\nKeimah nih ka halmi ahcun nizan ah Chinmi biakinn on thannak ding caah Ministry of National Unity lei nih zul dingmi SOP an rak ka kuatmi he pehtlai in UNHCR ah ruahnak ka hal hna. UN lei nih an ka chimmi cu biakinn kong cu kanmah kan rian a si lo i cozah nih chuahmi nawl tu kha zul ko u tiah an ka leh.\nCozah he lawngin aa pehtlaimi a si caah UNHCR lei nih cun yes or no ti le zulh dingmi phunglam kan chuah kho lai lo. Nanmah tu nih cozah phunglam hna kha ralring tein rak zul ko uh tiah an ka leh.\nA suallam cu Malaysia um Chinmi biakinn on than khawh a si cang tinak a si. Natein, kan on than tikah theih a herhmi hna pawl cu SOP zul hrimhrim ding kha a biapi ngai.\nBiakinn chungah social distance nan tuah lai i aa tlum lomi cu inn ah tin ding a si ko lai. A hlan a rak i pum tawnmi milu cheu thum ah cheu khat hrawngin thawk hmasa sisehlaw a tha lai.\nA lutnak kutka ah min tialnak le thermometer chiah in khrihfabu upate nih tuanvo lak a hau ko lai. Min cazin le phone number pawl biakinn chung lut lai ah tial hrimhrim a hau lai.\nMusic tu kha cu thang tuk loin tum sirih sisehlaw a ttha lai. Pum dih ah biakinn hmai hawi le kom i hngak in a bubu in um lo ding. Pawngkam i complain an tuah sual ahcun zeitihmanh in tuanvo lak khawh a si ti lai lo.\nKanmah ACR tang i ummi biakinn pawl caah cun a rauh hlan ah Ministry of National Unity i pekmi SOP cu kawlca in kan kuat dih hna lai i zul hrimhrim a hau lai. Kan mipi le kan i dornak kan biakinn pawl himnak caah a si.\nTheih dingmi cu SOP zul lo ruangah dantatmi cu zeitinhmanh in tuanvo i lakpiak khawh a si lai lo.


Ka lungfak, ka khuasiksem tiang a chuak, Kawl Nungak note le Pitar nih nizaan ah mithli he an sining an ka chim ko cu! – Hakha Cherry\nNizaan ah Kawl Nungak nute, Ralkap kut in a zam mi he bia kan i ruah, Ngaihchiatnak le lungfahnak, lungre theihnak nih an nun a khuh tuk lio a si caah tampi biahal ka duh lo. A si nain “AKo (Ka U) thil pakhat te cu kan chimh duh ko, Ralkap nih Nu cung ah an thiltuah hi tuksapur a si” tiah a bia a thok. A biacu tha tein ka ngeih, ka mithlam in ka cuanh chih tikah ka thling a kik, ka khuasiksem a chuak.\nEi awk tlawmpal te kan pek chung hna, a thli tein inn kan kawl piak lio hna. Delhi khrihfabu cheukhat ah bomh hal piak a hau te ding an si.\nKa tial duh hnawhchan cu, Ralkap nih nu an tlaih mi hna an tuahto hna ning hi a si. Tuksapur a si ko.\nNote: Delhi Cozah nih an phak mi an theih a him tuk rih lo caah kan thuh nawh rih hna ka timi zawn te hi ka ruah chih piak te uh. Media sin ah an langhter ding cu ka siarem deuh rih lo caah a si.Credit-Salai Cung Dawt


Ralkap Nih Tam Tuk An Thah Hna E - News and Media\nSagaing ramtthen, YeeOo peng MonDaingPin ( မုံတိုင်ပင်) khua mi 30 hrawng SAC ralkap nih an thah hna tiah khua mi hna sin in theih a si. SAC ralkap hna cu May 10 ah Yee Oo peng, Mon Daing Pin(မုံတိုင်ပင်) khua ah inn an duah pin ah meikangh mi khua mi ruak 17 le kuanhma in a thimi ruak 2 hmuh an si tiah an chim.\nNihin May 13 zinglei ah Mon DaingPin khua ah meikhangh in thah a tongmi hna ruak hmuh chap a si tiah YeeOo PDF nih an chim. SAC ralkap nih Mondaingpin khua mi hi 40 hrawng an tlaih hna i 30 hrawng an ruak hmuh a si cang, a dang an kawl cuahmah hna\nInn chungah sualnak ngeilo mizapi ruak cu hmuh an si, Cheukhat cu tikhor chungah an hlawnh hna i a cungah facang zi tehna an buk chih i an duah hna, An thi hna cu vawlei an chilh hna i An ruak hna cu inn chungah an chiah hna i mei an duah chih hna tiah theih a si. PDF uniform an hruk hna i PDF kan thah hna tiah an langhter. Cheukhat inn ah cun minung 2 khua an sak nak hna ah ruak 6 hna a si ” tiah khuami hna nih an chim.\nNawlngeihnak Lak Hnu Ni 466 Chung Ah Minung 1835 Nunnak A Liam Cang! AAPP nih May 12 tiang cathanh a chuah ning ah Myanmar ramchung huap in SAC ralkap nih nawlngeihnak a lak ni 466 chung ah sualnak ngei lo minung 1835 thah an si cang, tiah theih a si. Tlaihkhih a tongmi dihlak hi 13,672 an si i, tlaih ding in nawlchuah a tong mi 1977 an si. SAC ralkap nih mi nunnak a lak mi hna chung ah Yagon in nunnak a liam mi tambik an si. Credit – TCP\nMDF Nih Thawngpang Tha Taktak An Kan Thanh Hih


KHUARUAHHAR TAKTAK THING AN TANNAK AH JESUH AN HMUH – The Chinlung Post\nKHUARUAHHAR TAKTAK THING AN TANNAK AH JESUH AN HMUH\nJuly 17, 2020 admin Local News 0\nKhuaruahhar ngaingai cu asi ko. Thing an tannak ah Jesuh thlapahle, Jesuh muicuang mi a lang. Aliam ciami zarh cawn ningani ah khan Itaquirai, Brazil Mato Grosso do Sul timi ah Municipal Maintenance Worker hna nih Willow timi thing cu Chingsaw (Chainsaw) in an tan.\nCu an thingtan mi ahcun Jesuh muisam kengmi thla pahle a cuang tiah an chim. Hi thawngpang hi atu Brazil ram ahcun alar ngaingai ti asi.Hi konghe pehtlaiin thawngzamhnak nih an langhterning ahcun Odimar Souza nih thing an tanmi cu inn ah a lawipi i, hman a thlak hnu ah mipi ah alanghter ti asi.\nThing an tan cuahmah lio a cheu hrawnghrang an tan ahhin Palep bantuk in alang ti a si. An vun tan khawh hnu ah cun Jesuh mui sam ken bantuk in alang tiah an chim. Hi thil social media ah langhter a si hnu ah minung tampi hna nih cun Jesuh rat tthannak dingah hmelchunhnak asi tiah an chim.\nNan sualnak vialte mertak cang uh Jesuh ratnak caan anai cang tiah a chimmi zong an um. Culawng siloin Coronavirus zawtnak kan ton cuahmah lio caan ah Jesuh nih aa kan zohpeng ko timi alang tiah an chim. Asinain hi konghe pehtlaiin minung thenkhat hna nih cun an zumh lonak an langhter ve ti asi.\nHi thil a cangmi he pehtlaiin thil a cannak hmun Itaquirai kulh chungah a umi Catholic hruaitu pawl hna nih cun zeibia hmanh an chimmi a um lo. Nain Biologist pakhat a simi Fabiano Izidoro nih a timi cu hi thing hi a fat lio ah hliamhma a tuar asi loah Chemical thil ruang zongah a si khomi a si i cubantuk asi ahcun atubang in hnawmtam aa sermi mi zong asi kho tiah a chim ve.\nHi konghi na zumh le zumh lo cu nangmah nawl bak a si ko. Minung tampi an zumhmi asi i, minung tampi nih an zum ve hlei lo. Asinain thawngzamhnak nih alanghter mi a si ko caah kan vun langhter ve. Chimcia bangin khuaruahhar pakhat thil asi caah zumh le zumh lo cu mah pumpak cungah aa hngat. Ref: G1 GLOBO\nSALAI CEU BIK THAWNG NIH VANZANG VEVE A PAIH TER HNA\nFIANG TEIN MIPI SIN AH PU LAL MAUNG CUNG NIH A CHIM CANG


Thantlang Kahdohnak Kongah Thawngfiang - Chin Eleven News\nBreaking News: Thantlang khua chungah kahdohnak a chuak i a tlawmbik minung 2 an thi. Tu zaanlei 1pm hrawngin kahdohnak a chuak. Bomb le meithal nih inn an khen i a rawkmi tam ngai. 2:15pm ah Sianginn sang lamkam ah aa thupmi nu 1 meithal kuan nih a khen.\nMipi cu an inntangah thinphang thlalau in an i thup hna. Ngakchia an thinphang tuk i an i thuhnak inntang ah an ṭap hna.\nThlacam bawm cio hna usih\nCredit.. The Chin Express\nRelchap; Sagaing ramthen khualipi pakhat a si mi Manywa cu khuachung a chawk mi pawl SAC ralhrang nih an chek lengmang i a ho ti hngalh lomi nih bomb a puah i Min Aung Hlaing ralhrang lei in a thimi le hliam a tuar mi an tam tuk tiah theih a si. Bom puahnak hmun a tamtuk pin ah a tu le a tu bomb an puah cang.\nHakha Siizung Uktu Dr Mang Biak Kung Ralhrang Nih A Inn An Va Tlaih\nChinram Ah SAC Ralhrang Hman Mi Mytel Tower An Hrawh Ve Cang\nKawlram Mipi Caah chunmang Thatha Ka Manh


NUG Nih $ 448 Million An Ngei Nain PDF An Ti Mi Sin POah An Pe Ngam Lo – Lai Lungrawn Post\nNUG Nih $ 448 Million An Ngei Nain PDF An Ti Mi Sin POah An Pe Ngam Lo\nJanuary 10, 2022 January 10, 2022 admin Myanmar News\nNUG nih $ 448 million an ngeih,nain PDF aa timi hna sin poh ah an pe ngam lo. A ruang cu kawl PDFs hna khi NUG tangah um duh lo an tamtuk tikah mah caag NUG nih PDFs poh hriamnam tangka in a bawm ngam hna lo.\nNUG tang um duh lo PDF hna kha hmailei kawlram caah an zum kho thlu hna lo,a ruang cu NUG tang umlo in independent in an um caah ralrin awk um ko tikha NUG ruah mi si caah kan ralteinak hi duhnak in a nuar deuh te lai.\nChinram ah hriamtlai phu thar an chuak cio,a peng le tlang in an dir hna,a cheuphu cu alliance tuah in phu kip he kan i pehtlai an i ti riangmang i hmunkhat tukdohnak ah minung pa 4/5 te an va tel,cucu heh tiah statement an i chuah peng. Chim duhmi cu hmailei kan ramthat te sual ah tiah peng le tlang in hmuhtin covo ruah ah hriamtlai phu dirh mi hi kawl PDF lak zongah an rak um len pah ve.\nMahti a ummi hna nih NUG tang um an duh lo, Chinram peng hriamtlai phu hna chungin CJDC ah a ummi zeimaw hna cu,an peng nih dirpi tuk lem lo mi,hriamnam leiaha der mi hna kha duh thim awk umlo caah CJDC ah ummi an um ve,hriamnam zeimaw an hun ngeih deuh cun,CJDC chuah tak ding an um pah te lai.\nChinram hriamtlai phu poh hi hmunkhat ah dirti,command pakhat tangah um khawh biapi tuk.COMMAND AND ORDER pakhat tang um hi miakpi melthal nak in a cak deuhmi asi caah Chinland hriamtlai vialte hi command pakhat tangah um khawh i zuam usih laknak Chinland Seven News.\nRelchap hna Zaw Min Tun nih kannih cu USA zong nih an kan dirpi i bawmhnak zong an kan pek lai tiah a chim. Hi thil a chim hi Ralhrang lutlai Min Aung Hlaing le Former United Nations envoy Bill Richardson (UN palai hlun) hna Naypyidaw ah tuni an i ton hnu ah a chimmi a si.\nUN palai hlun pa Bill Richardson le Min Aung Hlaing i tonnak ah hin Covid-19 khamnak si-ai le Humanitarian assistance (minung le minung cio i bawmhchanhnak) kong hna an ceih tiah Zaw Min Tun nih a chim. Hi i tonnak ah Zaw Min Tun nih US le Kawlram i pehtlaihnak cu a rawk lo, rampi cozah tak tak a simi kanmah he kan ceihkhaanmi a si tiah a ti chap.\nCun UN palai hlun Bill Richardson nih hin zeiti lei in kan in bawmhnak lai timi cu a chim dih lo nain bawmhnak a herhmi vialte cu a rak phanh hrim hrim a herh tiah an kan dirpi nak zong a chim tiah Zaw Min TUn nih a chim.\nThawngdang Matupi peng chung, Sabawng Te khua ah a um mi SAC ralkap Sakhan cu CNF le CDF nih an lak khawh cang, an mah control nak in humhim khawh a si cang tiah kan theih. Hi Sakhan hi CNF le CDF nih an kulh lengmang mi a si i ralkap pawl leng an chuah paoh ah an rak kah hna, cu caah ralkap pawl cu leng chuak ngam ti loin caan saupi Sakhan chung ah cun an rak erh khumh hna tiah Khuami pakhat sin in kan theih.\nNai January 5, 2022 ah khan Matupi peng, Sabawng Te SAC ralhrang Sakhan ah a um mi, Ralkap pawl hna cu leng chuak ngam loin an um nak a sau cang caah, an caah zeitin hmanh in umnak le thutdirnak a tha ti lo, cu caah Sakhan ah a um mi Ralkap vialte le an thilri hna cu, Helicopter in an rak lak dih hna i, an Sakhan cu an zaam tak cang tiah Matupi Revolution News nih a langhter.\nHi kong he pehtlai in CNF Spokesperson a simi le CNA Ralbawi ngan a simi Salai Htet Ni nih “Sabawng Te khua ah a um mi SAC ralhrang Sakhan cu an chuah tak ko cang. Helicopter pathum in an rak rat hnawh hna i Sakhan ah a um mi Ralkap le an thilri hna cu an lak dih cang hna. An mah tein an Sakhan cu an zaam tak cang” tiah a chim ve.\nA luancia caan, kan hnu kum zong ah khan Thantlang peng, Vuangtu Khua ah a um mi Ralkap Sakhan zong an mah tein an rak chuah tak cang. CDF le CNF lei cawlcanghnak an zoh tikah Vuangtu Sakhan um ralkap pawl cu cawlcang ngam loin an um hnu, voi tampi CNF le CDF nih CDM tuah ding in ralrin an pek hna hnu ah an mah tein an rak chuah tak cang. Atu zong ah Matupi peng, Sabawng Te Sakhan cu saupi erh khumh an si hnu ah an mah tein an chuah tak than hi asi.\nMatupi peng, Sabawng Te khua ah a um mi Sakhan cu ralkap nih an chuah tak, an zaam tak cang, a si nain Matupi peng chung ah a tu zong raldohnak cu a faak ngai ngai rih ko.\nA tu thla thok hrawng in khan Matupi peng chung ah ralkap thazaang an chap i raldohnak faak ngai in chuah hram aa thok, cu caah CNF siseh, Chinland Defense Forces hna, Chin ramkulh chung hriamtlai hna nih biatak tein doh hna ding kan i timtuah i raldohnak a faak chin chin kho dirhmun ah kan um ko tiah Salai Htet Ni nih cun a chim fawn.\nCun Falam peng chung zong ah SAC ralhrang lei nih an thazaang an rak chap ngai caah pehtlai in kahnak le raldohnak a chuak cuahmah kho dirhmun ah kan um rih ko tiah Salai Htet Ni nih cun a chim hi asi.\nTuzan Ralhrang Pawl Thawngpang Kan Thei Mi Cu Lungthin Hi A Hmui Tuk E\nPu Tin Thang A Ruak An Vui Lio Ah Ralhrang Nih A Nupi Zong Meithel In An Rak Kah ve\nThawngchia Ralhrang Nih Chin Ram Bia Tak Tein An Doh Cang\nLaimi Nih Tu Lio Buai Nak He Pehtlai In Kan Tuah Herh Bak Mi An Phuan Cang\nRalhrang Nih Kan Ralkap Pawl Van Lawng In An Kah Hna Video\nKan Ralkap PDF Hna Nih Mipi Sin Ah A Bia Tak Mi Thawng Thanh Nak An Tuah Cang\nUico Ralhrang Pawl Caah Thawngpang Chia Tuk A Si Cang\nThailand Ah Rianṭuan Ding I Kal Aa Tim Mi Zeimawzat Yangon Ah An Tlaih Hna!\nRalhrang Nih A Nunnak An Laak Mi Pu Tuidim Ruak Hmanthlak A Chuak Faak Tuk In An Tuah To!


Laimi Kan Zia Hi Kan Zoh Ve Hmanh! Ṭihnung Le Fihnung Taktak Asi – Chin World News Evening\nJuly 19, 2019 Salai Van Hmuhning\nZei thil kan tuah, kan ruahmi le kan ttialmi paoh hi midang lungfahnak a pe khotu ding thil hi cu hrial khawh I zuam hna usih. Midang ca cu chim lo, kanmah caah tthathnemnak a kan petu asi maw? Cucaah ca kan ttial tikah maw, siloah comment pakhatkhat kan pek tikah, midang caah faknak kan pek tuk sual hna maw tihi kan ruah awk asi. Midang cungah na tuahmi kha nangmah cungah a tlung ding si ve sehlaw na duh nemmam lai lo cuh. Cuaah nangmah cung hmanh ah tlunter na duh lomi kha midang cung ah tlunter i tim ve hlah! Online chungah Laimi kan ziaza attha lo taktak tiah ka ruahmi.\n1. Online chung in hrocernak bia kan chimmi te hna hi attha maw? a tthathnemhnak a um maw? Midang tthatnak kan hmuh kho lo i, michiatnak lawngte kan chim i an chiatnak lawngte kawl kan i zuam. Cucaah na bia chim achia kha tukmi kha cu rak i sum deuh law midang ca i a tthatnak a chuahpi hleiah nangmah ca hrimhrim ah a ttha. Kannih Laimi cu kan mit hmanh nih a hmu lomi kan hna in kan theihmi hna hi biatak tein kan aupi i michiatnak kan kawl.\n2. Kan tluk lomi hna paoh an konglam chim kan huam tukmi hna hi i sum deuh ah ttha lo maw? Mi pakhatkhat asining fiang tein an thieh lomi nu-pa kha mah ruahnak in mi hrokhrol na si tiah na ti tawnmi kha teh a ttha maw? na lungsia rem maw?\n3. Cun zeiruang ah dah mi kong ceih hi kan huam tuk hnga? mi tthatnak kawl i zuam loin michiatnak lawngte kawl kan hmang. Mi pakhat nih a facebok timeline ah maw? siloah group ka khatkhat ah maw a ruahnak le ahmuhning a lung um bia a chim tikah lawmhpi ko loin ziah kan soisel lengmang hna hnga? Na soisel lenmi nih khan tah an caah tthatnak a chuahpi maw?\n4. Cun mi pakhat cungah na lungtlin lonak a um ahcun ttha chim amah pumpak ah Id chimh khawh i zuam. Cu siloin facebook dang i ser riangmang in maw midang fial riangmang i a hmanthlak hna tar in na thangchiat lenmi kha na caah zeitel tthathnemnak an pek maw? Na lungdi riam deuh hlei maw? Nangmah le nangmah tu harnak na pek hlei ah na thluachuah na phih lehlam.\n5. Zeitluk na huatmi hna an um ko zongah midang theih khawh lo dingin amah pumpak kha ttha tein va chim. A si khawh ahcun na lungtthum law, ngaithiam khawh i zuam. Cu siloin kannih cu a chiatnak lawngte kan chim, kan hawi le sinah maw siloah facebook timeline hna ah kan ttial, group kip ah kan tthlah i, a thangchiatnak lawngte kan kawlmi hna khi teh na caah a ttha maw? Na lung a dam deuh hlei maw? Amah tu kha lungdiriam tein hei chim dih lawlaw ko.\nHi thil vialte hi kan ton lengmang mi thil hna an si. Kan caah tthathnemnak a kan pe lo dingmi thil hi cu hrial khawh i zuam ko hna usih! Kanmah le kanmah kan mual kan i phoh hleiah kan thluachuah lampi kan i phih asi ko. Kanmah le kanmah i thangchiat len loin lungkhatte in tttang usih!\nKan Far Nu Rebecca Zahau Thihnak Laiholh Tein Rak Ngai A Thihning Hi Lung A Fak Hringhran Ko (Video)


Aung San Suu Kyi Cu Min Aung Hlaing Nih Fak Tak In Nawl Apek - TIMES OF CHIN NEWS\nAung San Suu Kyi Cu Min Aung Hlaing Nih Fak Tak In Nawl Apek\nAung San Su Kyi cu, a hlan bantukin inn chung ah hren ti lo in thong thlak ding in le ramkhel kong ah teltum khawh ti lo dingin Min Aung Hlaing nih nawl a pek cang, tiah theih a si. Aung San Su Kyi cu NayPyiTaw biaceih zung sang deuh ah a sualnak ceihpiak dingah an ṭhial i, a sualnak bia an khiah piak hnu zongah inn chung ah hren ti lo in thong thlak ding in Min Aung Hlaing nih, nawl a pek hna, tiah theih a si.\n“Aung San Su Kyi cu thong thlak ding, ramkhel kong zongah tel kho ti lo ding in Min Aung Hlaing nih nawl a pek hi a si. Min Aung Hlaing nih Aung San Su Kyi cungah huatnak le thinhunnak a ngei. Ahmai hmuh zong a duh lo.\nBia an khiah piak hnu zong in a thih tiang thong chung ah um beh ding dirhmun a si ko,” tiah SAC ralbawi he naihniam thawng pakhat nih a chim. NayPyiTaw thonginn ah chiah ding a tawlreltu hi Minister of Home Affairs Soe Htuat a si.\nAung San Su Kyi taza cuainak kong ah Min Aung Hlaing le amah lawng an si. Min Aung Hlaing nih nawl a pek ning in a tuahmi a si, tiah theih a si. “Min Aung Hlaing nih Aung San Su Kyi a chawnh biak ning zong a hlan ralbawi hna nih an chawnh biak bantuk si loin hmurka hrang in a chawnh biak cang.\nMin Aung Hlaing a thih hlan tiang nawlngeihnak amah nih tlaih peng ding aa tim ko,” tiah SAC ralbawi he naihniam thawng pakhat nih a langhter. SAC nih hihnu kum 20-30 tiang nawlngeih peng ding an i timhmi hmuh khawh a si. Chawleh chawhrawlnak, ramkhel le upadi lei zong tlaih dih an i tim. Aung San Su Kyi a thih hlan lo cu nawlngeih peng ding an i tim ko, tiah SAC he naihniam mi thawng sin in theih a si. Crd: The Chin Post


THAWNGPANG THAR:CNF/A LE KAWLRALKAP AN I TONG LAI – The Chinlung Post\nCNF/A le Ralkap an i tong lai. Ralkap lei in Duh-Tainghmu hruai mi hna le CNF/A upa hna March 10 ah an i tong lai, tiah kan theih. Atu hi anmah Ralkap cu an ra lio. Camp ahcun a si lai lo. Khoika kan i ton lai a fiang rih lo. I ton ding hi Hakha ah an rak ti nain anmah tu an rak ra. Zeibantuk kan ceih lai i anmah Ralkap lei nih zei an chim lai cu kan hngal lo.\nAsinain kanmah lei nih cun, dai tein CDM a tuah mi hnahnawh lo ding, sakhaan ah hren mi a rannak in chuah ding. Tlaihkhih le hrem tibantuk tuah lo ding in kan chimh hna lai,” tiah CNF Chimphuannak Nawlngeitu Pu Htet Ni nih The Hakha Times ah a chim. Atu hi Ralkap cu an kal lio a si i zeitik ah, khoika ah an i ton lai ti belte a fiang rih lo. Credit: The Hakha Times\nThawngpang Dang:Thawngpang ttha, Kawlralkap nih an tleihmi Laimi pahnih kong cu tuchun suimilam 12 ah thawngthar theih asi lai tiah an chim. Kalaymyo lamzawhnak ah aa telmi Chin-shai khua ah palek le kawlralkap nih minung pahnih hna cu nizan zanlei suimilam pali le cheu hrawngah an tleih hna i, Myo-mah palik zungah an hruai hna tiah theih asi.


TULUK NIH ZAWTNAK HMANGIN VAWLEI PI DOLH A TIMH CANG – The Chinlung Post\nTULUK NIH ZAWTNAK HMANGIN VAWLEI PI DOLH A TIMH CANG\nApril 4, 2020 admin Lenhloi 0\nChinna Nih Covic-19 In Vawlei Chawlehnak Dolh A Timh:Mao Zedong nih a rak chimmi biaroling pakhat cu” vawleicung pumpi ah harnak a tlun ahcun mah cu caan tha bik a si” a rak ti. Tuluk pawl hi an tuanbia hrimhrim ah human rights, freedom te hna a um tuk lo. An tuanbia ah a tam bikmi cu chawleh thalnak lawngte a si. Tuluk pawl nih an thiam bikmi cu chawleh thalnak a si. Khoika ram, khoika hmun an phaknak poah ah chawleh thalnak ah tluk ding an rak si lo. An nunphung zong a si.\nCoroanavirus a chuah hlan deuh ah Hong Kong ah Tuluk cozah dohdalnak faak taktak in a hung chuak. US le nithlak lei ram nih faak taktak in Tuluk cozah cu human righs kongah an mawhchiat. Tuluk ram vialte ah Hong Kong meici a tlan lai ti hi Tuluk communist party nih an phan bikmi a si caah ralkap thazang hmang in an phil dih hna. Mah lio caan ah US le Tuluk zong chawleh thalnak ah biatak tein an i rengh lio caan a si.\nMah phun hnih buainak nih Tuluk communist party hruaitu hna thinlung ah US le nithlak lei ram pawl zeitindah teirul kan cham hna lai timi hi timh ciammam tein ruat cang hna sehlaw a dawh bik.Caan tlawmpal a rauh ah Tuluk ram Wuham khua i, Biological lab pakhat in Coronavirus hi zuhter hna sehlaw a dawh bik. Wuhan khua i coronavirus zawtnak a thoptu, doctor pa, Whistleblower tuahtu doctor pa cu Tuluk cozah nih a ka a phih colh.\nWuhan khua i Coronavirus thlopnak sizung cu zarh khat tluk ah an sak dih. Tuluk ram khuadang ah virus pet kho lo dingah an kharkhumh colh hna. Zawtnak zeitluk in fah, a zual timi le zawtnak zeitluk in chonh a fawi timi an chim duh lo. US cozah bawmh zong an duh lo. Timh ciamman tein an tuahmi si dawh bik a si ko.\nCaan tlawmpal a rauh ah vawleicung ram kip ah Coronavirus cu a puah bak in a puak. Europe ram vialte an zaw. Italy, France, Germany, Netherlands Turkey le Spain ko an zual. US a kan phak ve i, minung chahnak New York khuapi khuaci an mui. Mah lio caan ah Tuluk ram ahcun zawtnak kian hram a thawk colh i, Tuluk ram i sehzung le chawleh thalnak vialte rianrang tein an thawk than colh.\nCoronavirus nih a denmi Europe ram, France, Germany, Netherlands Turkey le Spain ram vialte ah a herhmi thilri vialte cu Tuluk nih a herh zet in a kuat khawh hna. Coronavirus zawtnak nih hin Tuluk sipuazi hi faak taktak in a turmen lai ti cu al awk um lo a si cang. Mah lio ah US cozah nih biatak tein Tuluk a dir-onh khawh lo ve lo ahcun hmailei US le nitlak lei ram pawl caah ruahchannak a tlawm ngaingai ti a si.\nTuluk ram i Coronavirus a chuah thawk in ramdang nih thil an cahmi hna hi 35.7asinain atu ahcun 52.0 ah a kai than tiah Tuluk cozah nih nizan ah an thanh.US cozah nih Coronavirus in a hlihphuah zau a hau. Shutdown tuah le Lockdown tuah a sauh tuk ahcun US caah tihnung ngaingai mi a si. Mizaw pa sautuk a kuah ahcun fawi tein a fekfuan khawh lo bantuk khi a si Tuluk nih US sipuazi thlaknak hi caan tha laak zau in faak tuk in sipuazi lei ah a lonh sual ahcun sipuazi in Tuluk kuttang um kan fawi te.\nMah zawn lawng a ruatmi, minung zalonnak le duhthimnak zei a rel lomi Tuluk kutang i kan thlak lonak dingah US cozah le CDC nih coronavirus guideline a tuahmi vialte hi kan dihlak in kan zulh khawh ahcun Coronavirus hi kan tei hrimhrim lai i, Tuluk sipuazi kuttang tlaknak in kan luat hrimhrim lai. Minung pakat cio kan biapi. Nangmah damnak nih midang damnak le US damnak chuahpi hram seh.Credit:Salai Lairam Thang\nZAWTNAK A DIH CANG LAI, HNGAKCHIA NUTE SIN AH PATHIAN NIH AA LANGH\nUAR A UM KHOTUK A ZUATMI VOK A THAH I, AN SANG A UMMI VIALTE APHAWT HNA


US Nih Ralkap Thil Tuah A Duh Lo Ahcun Min Aung Hlaing Hi A Inn Ah An Va Tlaih Colh Ko Lai! – Chin 11 News\nUS Nih Ralkap Thil Tuah A Duh Lo Ahcun Min Aung Hlaing Hi A Inn Ah An Va Tlaih Colh Ko Lai!\nUS nih aa timh i a tuah cangmi cu Vawleipi an holh ngam lo. Trump nih Jerusalem cu Israel khualipi a si tiah fehternak ah US am embassy cu Jerusalem ah aa tthial ko i, aho nih an holh ngam lo.\nBush nih UN resolution loin Iraq 🇮🇶 a phawmh i ahodah nih an holh ngam lo. Obama nih Pakistan ram ah Osama Bin Laden cu a va thah mei ko. Aho nih an kham kho lo. Trump nih Iran general Top, Saleimani cu Iraq 🇮🇶 ram ah a thah ko. Aho nih an cu-kha ngam lo.\nCucaah, US nih Myanmar Military Coup ah hmalak an duh tak ahcun, UN le N lo a biapi tuk lo. An duh ahcun Min Aung Hlaing hi a inn ah an va tlaih ko lai i, IJC ah taza an cuai ko lai.\nUS nih Kawlram kong hi biapi ah a chiah ahcun, Europe le Canada tbk vialte nih an dirhkamh ko lai. US nih biapi ah a chiah lo ahcun, Russia le China 🇨🇳 nih teinak an hmuh lai tinak a si i, Ralkap pawl nun Khua saunak a si lai. Cucaah, US hi biapi taktak an si ko. Mahle ti khawh ning cio in colcanh a herh lio caan te a si. Credit: Zasang Cinzah


Isaiah 8 (Isaiah 8)\nHakhaKawlCa kDal 8Cang\nIsaiah Nih Fapa Pakhat A Hrin\n1 Bawipa nih a ka thawh i, “Ca ṭialnak tlap a nganmi pakhat in i lak law cafang puam pipi in, ‘Maher-shalal-hash-baz’ * Maher-shalal-hash-baz a sullam cu, thil chuhnak le ramhnak rianrang in a ra lai, tinak a si. tiah ṭial. 2Cun tehte caah zumhawktlakmi pahnih, tlangbawi Uriah le Jeberekhiah fapa Zekhariah kha i lak hna,” a ka ti.\n3Cu hnu tlawmpal ah ka nupi sinah khan ka va kal i fa a pawi i fapa a hrin. Bawipa nih cun, “A min ah, ‘Maher-shalal-hash-baz’ na sak lai. 4Ngakchiapa nih, ka nu, ka pa, ti a thiam hlanah Damaskas chawva vialte le Samaria hranchaw vialte cu Assiria siangpahrang nih a kalpi dih hna lai,” a ka ti.\nAssiria Siangpahrang A Ra Lai\n5 Bawipa nih cun a ka chawnh ṭhan i, 6“Hi mi hna nih hin, dai tein a luangmi Shiloah tiva ti kha an duh lo i Rezin le Remaliah fapa hmaiah a ther in an ther caah, 7 Bawipa nih Zufrates Tiva tilian cu an cungah a tlunter lai, cucu Assiria siangpahrang le a sunparnak kha an si; an tiluannak kahcham vialte le an titlang vialte kha a phum dih hna lai i 8Judah ram chungah khan tilian bantukin a vung luang lai; cun a liam in a liam lai i hngawng tiang a phan lai; cun aa samhmi a thla nih khan na ram cu a bitkauhnak in a huh dih lai, maw Immanuel,” a ti.\nPathian cu kan sinah a um ko! Aa samhmi a thla in ram cu ahuhphenh.\n9Nannih miphun vialte hna, ṭihnak in hmunkhat ah i pum tuah u. Vanhramdeng ram hna, ka bia ngai tuah u. Ral doh awkah timh cu i tim ko u, sihmanhsehlaw thinphang in um ṭhiamṭhiam ko u. 10Khua cu khang lengmang ko u, sihmanhsehlaw nan khuakhanmi cu thlua an chuak bal lai lo. Nan duh zat in chim u, sihmanhsehlaw pakpalawng an si ko lai, zeicahtiah Pathian pei kan sinah a um cu.\nBawipa Nih Profet Kha Ralrinnak A Pek\n11Mi nih an zulhmi lam kha zulh lo awkah, Bawipa nih a liannganmi a ṭhawnnak in ralrinnak a ka pek. A ka thawh i, 12“Hi mi hna an khuakhannak ah hin i tel hlah, cun an ṭihmi zong hi ṭih hna hlah. *8:12-13: 1Pet 3:14-15 13Ralkapbu Bawipa keimah hi a thiangmi ka si kha philh hlah; na ṭih hrimhrim awk cu keimah hi ka si. 14Ṭih a nungmi ka thiannak ruangah hin, mi nih an i chuih i an rilhnak lung bantuk ka si; Judah ram chung le Israel ram chung i a ummi hna le Jerusalem i a ummi hna a foihtu ding rap bantuk ka si. *8:14-15: 1Pet 2:8 15Mi tampi an i chuih lai i an ril lai. An tlu lai i an kuai cikcek lai. An i foih lai,” a ti.\nThitlawn A Ṭha Lo\n16Pathian nih a ka pekmi bia kha ka zultu hna nih ṭha tein an zohkhenh awk le an i ken awk a si. 17 Bawipa nih a mi cu a thuhtak cang hna, sihmanhsehlaw kei nih cun ka zumh i kaa bochan. *8:17: Heb 2:13\n18Zohhmanh, keimah le Bawipa nih a ka pekmi ka fale hi Zion Tlang i a ummi Ralkapbu Bawipa sinin a rami Israel mi caah hmelchunhnak le chingchiahnak kan si. *8:18: Heb 2:13\n19Kutṭial zoh thiammi hna le thitlawn thiam hna, a awn a aumi kha, hal hna u, tiah mi nih an in ti hna lai. An in thawh hna lai i, “A donghnak in ti ahcun, mi nih hin thlarau kha pei bia an hal awk hna a si i mithi kha pei a nungmi can ah an tlawn awk hna a si cu,” an ti lai.\n20Sihmanhsehlaw nannih nih cun, “ Bawipa nih an cawnpiakmi hna kha ngai ko u! Thitlawng bia kha ngai hna hlah u — an chimmi nih zeihmanh an ṭhathnem hna lai lo, tiah nan leh hna lai,” a ti.\n21Mi cu ram chungah khan hnabei dong le rawlṭam in an vak lai. An rawlṭam le an thinhun in an siangpahrang le an Pathian kha chiat an serh hna lai. Van an zoh lai, 22Vawlei an bih lai, sihmanhsehlaw harnak le muihnak dah ti lo cu zeihmanh an hmu lai lo; cu muihnak cu muihnak ṭihnung a si i cu chungah cun an lut cuahmah ko. Hi harnak caan chung hin luatnak lam an caah zeihmanh a um lai lo.


Min Aung Hliang A Chuahsualnak Le Kawlram Democracy Hmuhnak Ding Lam Si Kho Mi – Chin World News Evening\nMin Aung Hliang A Chuahsualnak Le Kawlram Democracy Hmuhnak Ding Lam Si Kho Mi\nFebruary 18, 2021 Salai Van Myanmar News\nBy Zasang Cinzah: 2021 ah Min Aung Hliang a chuahsualnak le Kawlram Democracy hmuhnak ding a lam a si khomi cu: FOREIGN policy mit in kan zoh hmasa rih lai: U.S, EU, Canada, Australia tbk le Asia ram tampi nih Ralkap/ MAH sermi State Administration Council cu an rejected i, Mipi thimmi NLD le aiawh/ representative pawl hi dotla Cozah an si tiah an cohlang nak an thanh cang.\nUS nih Ralkap lutlai pawl an Phaisa hmuhnak a phihpiak hna pin ah Ralkap ngeihmi company pawl ram dang ah export tuah kho ti lo dingin a phih piak rih cang hna. Rohingya issue ruang ah UN chungtel tampi, Arab world, US allies, le South-east Asia pawl nih tutan ah Burma 🇲🇲 Ralkap hrawh hi caan tthabik ah an ser cang.\nEconomic sanctions hmang in a hngawng an reh cang. US nih Myanmar 🇲🇲 ram mipi, CDM tbk movement caah harnak a tongmi bawmhnak/ assistance cu 42 millions a pek cang. Direct in mipi sinah, NGOs le Activists group sin in a phakter lai. Ram dang tampi zong nih Cozah doh ruang ah harnak a tongmi hi an bawmh hna lai.\nChina 🇨🇳 hi hlan bantuk a si ti lo. Communism in capitalism ah aa thleng cang caah, U.S le Allies pawl nih biatak tein an cawl ahcun a holh ngam tuk ti lai lo. Russia 🇷🇺 zong cu thiam thiam. Anmah ram economic kha biapi ah an chiah deuh cang lai. Kawlram chung cawlcanghnak in kan zoh tthan lai.\nKawlram ah Illegal cozah SAC vs NLD Cozah tiah Cozah 2 in an um cang. Ramchung ah Ralkap companies chuahmi products vialte boycott tuah khawh chung tuah an itimh cang i, Ralkap thazaang a simi Phaisa a zawr sup colh lai.\nMipi nih BANKS an Khar lai, Electric Bill tbk an pe ti lai lo caah Ralkap nih Phaisa hman awk an ngeih te lai lo. US sanction ruang le Rammi nih boycott ruang ah RALKAP an nunnak a simi, an companies vialte a tla dih colh lai i, Min Aung Hlaing nih a Ralkap pawl laj khan/salary thoh awk a ngei te hna lai lo i, Ralkap family tampi harnak an tong colh lai. Cu tikah, Ralkap lila chung in tampi nih an meithal an chiah te lai.\nCDM movement ruang ah Ralkap Cozah sermi Cozah a function kho ti lai lo. Cucaah, Ralkap hi an tlu colh te lai. Ralkap an tlu i, NLD Cozah an von kai ahcun NLD nih federal army declare/ a thanh kho te mi a si i, cutin a tuah ahcun tlangparmi hriamtlai dihlak kha anmah le an State ventu security force ah a hman colh khawh hna.\nCun NLD Cozah nih phunghrampi thar an ttial chung ah UN peacekeeping hna hi request a tuah khawh hna. Cucaah, 2021 ah Ralkap nih aana an tingmi hi an ichuahsual cikcek ko lai i, Kawlrampi aa thleng thainak a si hrim lai. Tulio Generation Z pawl nih Ralkap nan doh ning hi lung a hmui taktak. Zan ih kho loin, hmaifa seh in nan seh cang ko hna.\nRalkap Le Palik Pawl Awlawk Chong In An Um Cang\nMin Aung Hlaing Caah Hinak Thawngchia Hi Um Ti Lai Lo


Breaking News: Hakha Nu Kum 30 Mi Cu Coronaviru A Ngei Lo – Chin World News Evening\nMalaysia in a kawlram ah a rak tlungmi Hakha nu kum 30 (min langhter lomi) cu Yangon Internation Airport ah Coronavirus zawtnak a ngei maw ngei lo ti an check lioah a taklin, a khuh, a tha dih pah caah atulio zawtnak Coronavirus zawtnak he a pehtlai tiin Yangon sizungah check dingin an kuatmi Lainu cu a ngei lo tiah theih a si.\nAluancia March 6, 2020 zinglei Suimilam 10:00 am hrawngah Malaysia in kawlram leiah a tlungmi Hakha cu Yangon Internation Airport a phak bakah ramleng leiin a rami a si caah Coronavirus a ngeih le ngeih lo checknak an tuah tikah a ngei tiah an lunghrinh caah Yangon sizung pakhat ah an chiah ti a si. Asinain tuni March 9, 2020 ah checknak an tuah tikah cun a ngei lo tiah Myanmar nganmdanak zung nih thanhnak a tuah hi a si.\nNaitan i Mandalay zongah Coronavirus a ngei tiah zohkhenhmi le lunghrinhmi nu pakhat cu sizungah a thi. Cu a thimi nu cu a Coronavirus zawtnak a ngeih le ngeih lo an checnak a ngei lo tiah theih a si ṭhna. Ramleng in Kawlram ah a tlungmi Coronavirus an ngeih le ngeih lo ti check dingin an chiahmi hna hi minung 70 hrawng an um ti a si i, cu chung cun minung 6 an ngei tiah lunghrinhmi an um. Asinain tuzing ah Myanmar ngandamnak zung nih Hakha nu telh in minung 6 cu an ngeih lo tiah thanhnak an tuah ṭhan hi a si.\n||Note: Chinjournalnews nih Kawlca in an ṭialmi kan leh chawmmi a si caah kan palhnak tete a um kho men a ruahzia nan kan thiamnak lai kan in nawl hna.||


ZA LIAN CEU (Salai C Alexander) CU FAK TAKTAK IN A THUAT VE KO CANG HIH – The Chinlung Post\nAmah hi cathiam, thinlung pialsual pakhat a si. No Than Kap a fak i, CNF dohnak ca a rak tial tawntu le Piangtharmi hna dohnak ca a tial tawntu le US President Donald Trump Vom tiin, nehsawh ngaiin ca a tial tawntu a si. Iraq President Saddam Hussein bantukin Hitler bantuk in thinlung a kalsual cangmi a si.\nA ngaichih lo i aa thinh lo ahcun, Saddam Hussein le Hitler bantuk in Vanchiatnak nih a phak te lai. Kan Laimi lakah Henry Van Thio Vice President tiang a cawitu cu BAWIPA pei a si cu. BAWIPA nih a cawisanmi hna khi bantuk nehsawh thlanglamh ngaiin a ti tu cu BAWIPA nih a zoh sawhsawh te lai lo. Atu voikhat lawng hi a si ti lo. Vice President Dr. Henry Van Thio Jesse pa BAWIPA PATHIAN Thluachuah nak pe chinchin ko seh.By Tl\nSalai C Alexander cabia cu mah hihi asi.Vanzang Tlang le Dr. Henry Ralkap. USDP in ruahlo ah NLD ah ai thlengmi Dr. Henry Ralkap cu Vanzang tlang ah tlawng ve ciammam.An ka tur hnawh tuk men lai tiah ai ruah. Hakha NLD hrawngah khin a ruah diam rua hna. A poinak cu, Vanzang tlang khi cozah ai bochan ngaimi tlang an si lo. Chinram chungah cun a ropui bakmi tlang kan si.\nInn 300 renglo umnak Tlangpi khua ah cun, rampi hruaitu ah ai tel vemi second VP a sinak in kan don lai, an ti.Kawl haang le Kawl rim a nammi NLD party thimfung ruhnak ding caah cun kan dong kho lo, ti si ko.Nain, tutan i Henry nih Laitlang a tlawnnak cu an Kawl party asen pawl caah campaign a tuah khi si. Tikah, Tlangpi khua cu NLD angki ihruk in nan kan don lai an ti hna. Khuami nih an duh nemmam lo.\nAmah dongtu ah minung pathum-li te khi, hmaikhah lo ah, NLD angki cu an hrukter hna. Mah khan an buai.Ralkap pa te phu cu an ihrocer. Ai hrocermi bawi phunphai cu Vanzangtlang ah cun, zei ah an rel hna lo.Tikah, thathi in an dong duh ti lo.Rawlpetu zong an um ti lo. Innpa an ifial chom hnu lawngah rawlpetu cu ihne chom in an chuak, ti si.Biaruahnak ah an rak timhtuahmi speaker, mic le ṭhutdan an lak ṭhan dih.\nTikah, cabuai zong thathi khuh lo, thing ṭhutdanh le plastic thutdan sawh ah an thutter hna. Bia ngaitu zong an chuak huaha lo.Tlangpi lawng ah cun si lo. Vanzang tlang nihcun Dr. Ralkap cu vancung tla siangpahrang ah an ruat lo. Siangpahrang bantuk in a va kal hnawh hna ahcun ai chuahsual lo awk lam cu ṭha lo, ka hei ti ko. Inn 180 renglo umnak Farrawn khua nihcun miphun aiawhtu Chin Party in ChinChin Pekthang kan dirpi lai an ti. Mah ti cun , ka theihning a si. Video in a chuak zau te lai. Tiah a ttial.


Kachin pastor taza an cuaimi Ralkap nih an leet tthan | THE CHIN EXPRESS\nKachin pastor taza an cuaimi Ralkap nih an leet tthan\nUS President Donald Trump sinah Kawlram khrihfa hrem kan tonnak kong a chim i bawmh a haltu Kachin pastor Rev. Dr. Hkalam Samson cu Myanmar Ralkap nih taza an cuai nain US cozah nih a auhnawh hnu ah an leet tthan.\nTuni ah Kachin state i Myitkyina Peng Biaceihzung biaceihtu U Than Tun nih, “ralkap bawi Lieutenant-Colonel Than Htike nih Rev. Dr. Hkalam Samson taza a cuaimi cu a leet tthan,” tiah a chim.\n“Tazacuaitu duhnak bangin, Rev. Dr. Hkalam Samson cu biaceihzung nih zeihmanh tazacuai asi ti lai lo,” tiah a chimchap.\nTazacuaitu ralkap bawi nih a leetnak a ruang balte cu a chim lo.\nRev. Dr. Hkalam Samson nih tuni ah, “ralkap nih taza an ka cuaimi an leetmi cu ka lungtling ngai. Leet dingin kanmah KBC le ralkap kar ah zeihmanh biaruahnak a um lo,” tiah a chim.\nRalkap biachimtu Brigadier General Zaw Min Tun nih tuni ah, “ralkap nih kanmah lungtho tein kan leet mi si, ramdang nih a kan auhnawh ruangah si lo,” tiah a chim.\nKan hnu zarh ah US cozah nih, “Myanmar ralkap nih President Trump sinah Kawlram khrihfa hrem an tonnak kong a chimtu Rev. Dr. Hkalam Samson taza nan cuaimi hi kan lungrethei tuk…” tiah vawleipi theih in thawng a thanh — ka hmet law relchap.\nKachin state ah a ummi Myanmar ralkap Chaklei Bu hruaitu Lt-Col Than Htike nih kan hnu thla ah ‘Rev. Dr. Hkalam Samson nih US President sinah lih bia a chim…’ tiin tazacuainak ca cu Myitkyina biaceihzung ah a rak ap.\nPresident Trump sinah bia a chim lio cu atang video ah zoh khawh si.


Lungthli Tum: Thawngpang Bultan(March 21)\nRamkhel Lei Hnatlaknak Ngah Hlan Lo Hriamnam An Chiah Lai Lo: Tuni cu NCCT le UPWC kar i chonhnak a ni 5 nak an tuah than, tuni a bik in an ceihmi cu kahdaihnak minthut hnu ah zeitindah ram khel kong ceih than a si lai timi le ram pumpi huap mi ralkap sersiam ning tibantuk hna an ceih. Hnatlaknak an ngah mi cu ramkhel lei hnatlaknak a um hlan chung cu tlangcungmi hriamtlai phu an hriam chiah ter an si lai lo timi hi a si.BBC\nTuhi ni5 chung an ceih cang, an ceihmi Chapter 7 a um i 5 tiang an lim deng. Thaizing an ceih than rih lai. NCCT le UPWC hi voi7 an ni tong cang nain tutiang hi Chapter 5 ah an tap peng rih ko. Thazing nikhat ah cun Chapter 6 le 7 dih cikcek ding cu awl tuk dawh a si lo, voikhat tal cu i ton rih an hau men lai.\nHluttaw A Kai Ve Mi Kawl Ralkap An Piangthar Rua: Hriamtlai phu lawng si loin tlangcung mi party hna nih biatak tein an au pi lengmang mi central cozah le State cozah kar nawlngeihnak a herhzat in i cheu ding(power sharing),ramchung thil chuak zong i cheu rih ding(resource sharing) le tax hna i cheu ding timi upadi tuah ding ah ralkap MPs pawl nih Pyidawngsuh Hluttaw ah an chuah pi i doh tu um loin March 20 ah an fehter.BBC\nTlangcungmi nih kan herh bikmi pakhat a si mi power sharing le resource sharing kong ralkap nih Hluttaw ah an chuahpi hi khuaruah har ngai cu a si pah ve. Mah upadi a nun tikah ah cun tlangcungmi kan nawlngeihnak a tam deuh cang lai, kan ram chuak mi tete zong kan mah caah hman khawh deuh a si te lai.Leitang chuak mansung a ngei tu Kachin ca kau ah a tha khun lai dah.\nTerrorist An Tih Ruangah US Ralkap Yemen Ram An Chuah Tak Lai: Yemen ralkap training a pe tu US ralkap 100 leng cu Yemen ram ah IS ralhrang le al-Qaeda ralhrang hna an tih hna ruangah Yemen ram chuah tak an timh cang.\nYemen ah hin IS zong an lor ngai cang,kan hnu ningani ah khan IS ralhrang nih muslim mosque an puah i minung 137 tiang an rak thi. Al-Qaeda zong nih US ralkap umnak pawng tiang an rak phan ti a si. Hiti IS le al-Qaeda an lor hi an tih caah hiti kir an timh a si. BBC\nPosted by Lungthli Tum at 01:00


Zualko: Coronavirus Ruang Ah Mizo Doctor Pakhat Cu A Nunnak A Liam – Chin World News Evening\nNgaihchiat hrawmpi cio hna u sih. Vawlei mipi a kan that cuahmahtu coronavirus in Mizo doctor pakhat cu a nunnak a liam tiah theih a si. Tuan deuh ah cun zunthlum a ngeih ruang ah a rak i thlop. A sinain kan hnu 13 April 2020 zanlei ah khan Covid-19 a ngei tiah hmuhchuah a si. Hi bantuk in Covid-19 a ngei ti theih a si hnu ah hin a dirhmun ṭhatlo lei a panh chin lengmang i nizan zinglei ah khan a nunnak a liam tiah an thanh.\nCovid-19 ruang ah Dr. John L Sailo kum 69 cu nizan zinglei suimilam 2:30 ah khan a nunnak thaw a dih cang tiah Shillong lei in theih a si. Dr John Sailo hi Shillong le Nongpoh ah Bethany Hospital a dirhtu le a ngeitu a si. A pa cu Capt. Lalrinthanga Sailo (L) a si i a nu cu Diki Sailo (L) a si. A mah hi MBBS, MD (AIIMS), FCCP a si i Bethany Hospital ah Director & Consutant Internal Medicine rian a ttuanmi a si. An chungkhar in Shillong khuapi Nongrim Hills ah khua a sami an si. Ref: Vanglaini\nChap: Hi bantuk in kan miphun hawi a simi Mizo Dr. John L Sailo nih coronavirus ruang ah mual a kan liam taak ti thawng theih cu ngaihchia ngaingai a si. Taak taakmi chungkhar nan ngaihchiatnak le nan tuarnak kan in hrawmpi hna. Pathian tu nih nan mitthli in hnawh piak hna in nan thinlung ah daihnak lenter ko seh. RIP.


Pur (June) Thla Ṭhitumh, Hrial A Hau Maw?\nPrevious Article Kawlram Ngunkhuai Chawva Phawtning le Chinram Dirhmun (Revenue sharing practice in Myanmar)\nNext Article Atulio Kan Zawh Cuahmahmi Kawlram Pumpi Remdaihnak Lamtluan Kong\nCHIN DIGEST, Vol. 1/No. 1| February 2016|Laimi nih Pur (June) thla ṭhitumh kan hrial, a ṭha lo ti a si. Pur (June) ṭhitumh a hrialmi hi Laimi dihlak kan si le si lo ka hngal lo nain Hakha Thantlang hrawng nih cun kan ṭih ngai. Pur (June) ṭhitumh a ṭhat lonak a ruang dikfel tak hi ka banh khawh lo caah cuka cauk ah cu nih a ṭial tiin ka langhter kho lo. Asinain Pur (June) ṭhitumh kan hrialnak he pehtlai in an chim ciomi pathum ka langhter hmasa.\n1. June thla cu zuunngaihnak a si caah June thla ṭhitumh a ṭha lo, ti a si.\n2. Lai nithla relning in June thla hi Pur ti a si i, pur ti cu hrihhram pelh, pur va phiar le purnak, i ṭhenhmalnak lei in a chimmi zong an um.\n3. Pur thla cu Laimi khuasak tintuknak ah kan eidin tirawl a donghcah bik lio a si caah pur thla ṭhitumh cu a si kho lo an ti caah si, a timi zong um a si.\nA dang a ruang pawl an um men lai nain an chimrelmi ka theih tawk a si. A hrihhram fiang in kan theihhngalh dih lomi kha kan nunnak a ṭemṭawntu ah kan hman peng hi a dik maw ti hi ruah a hau rua ka ti. Keimah ka tuaknak sawh ah Laimi chung in aa ṭhi-ummi a tam bik hi Malaysia um Laimi kan si lai tiin ka tuak. 2015 January in May tiang Chin Christian Fellowship (CCF) Malaysia lawng (milu 8000 hrawng) ah tuah 71 kan lehthah hna nain June thla ahcun tuah khat lawng an i thi-um. Atu hi ca ka ṭial July chung ah aa ṭhi-ummi an karh thluahmah ṭhan cang. A ruang June thla an hrial tinak. Lailei zong ah a si, June thla ṭhitumh cu a si kho lo, an ti tawn i aa tlumrem naloin May 30, 31 tibantuk ah a hnawh in aa hnawhmi an um len. Hiti June thla kan hrialnak hi a cunglei ka langhtermi sining pathum ruang ah maw a si, a zeidang ruang ah ti cu ka fiang ve lo. Nain Laimi nih June thla ṭhitumh cu kan ṭih rereng ti cu i pheh khawh a si lo.\nLaimi nih June thla ṭhitumh kan hrial a herh lo, tiin ka ruah. Cuti ka ruahnak a ruang cu tutan capar nih aa tinh bikmi a si. Ka ruahnak a ruang pawl ka langhter lai.\n1. A cunglei June thla ṭhitumh kan hrialnak a ruang kan puhmi zoh tik ah ṭhitumh hrialnak ah hram fek an si lo taktak. A ruang cu, atu kan hmanmi nithla relnak Calendar i June timi le Laiholh i zuunngaihnak timi hi a zeihmanh pehtlaihnak a ngei lomi a si. Ti le mei bantuk an si deih.\n2. Pur thla a si caah kan i ṭhenhmal lai, kan hrihhram a pelh lai, kan cim lai, kan tlu lai timi ruahnak hi hei si ko sehlaw ho nih dah hmailei kong fiangte in a hngalh khawh. A rengreng ah Pur thla ah aa ṭhi-ummi tuah zeizat dah an i ṭhenhmal i a hrihhram a pelh__hlathlainak hram fek zong kan ngeih lomi a si. Pur thla i ṭhitumh ruang ah hrihhram pelh, puicimh le kuaihmal nakin aa ṭhi-umtu le kaphnih chungkhar lungput chambaunak tu hi chungkhar tluknak a si deuh men lai.\n3. Pur thla cu eidin tirawl donghcah thla, purphiar thla ah ṭhitumh tuah cu sining nih a phan lo timi hi a hlan pipu chan ahcun a dik men lai—atu cu a dik hlei ti lo. A ruang cu atu Laimi koko ah Pur thla phak hlan ah eidin kan dongcat viar ko i pei Kawl rasen lawngte in kan i cawm cang ko hi. A bikin Hakha peng le Thantlang peng dihlak ah amah leikuang le tlanglo tein aa cawmmi cu chimrel ding an tlawm tuk cang—Kawl rasen lawngte kan bawh cio ko cang caah Pur thla hi kan donghcah bik thla a si hlei ti lo.\nTuak hmanh, Laimi nih June thla ṭhitumh a hrial in kan hrial lio ah ramdang pawl nih an hrial hlei naisai lo. June thla ṭhitumh hi a tha bak lomi a si ahcun Laimi ca lawng ah that lo ding a si lo, mi vialte caah a that lo ding a si hnga. Laimi ca i that lo, miphun dang ca vial i a that ahcun sullam a ngei lo tinak a si.\nMidang aa ṭhi-ummi cu va um hna seh—June 28 chuak Euro Sport Journal nih a ṭialning ah June zarh thumnak lawng bak hmanh ah ṭhitumhnak a tuahmi vawlei cung pumpululh chuih thiam minung 12 rori ṭhitumhnak an tuah ai. Annih caah June thla ṭhitumh cu a ṭih an ṭih lo, a ṭha lo tiin a hrial hrim an hrial hlei lo—an zeihmanh a poi lo. An i lawmh ṭhatṭhat hmanh ti awk ṭha lo. Cu laklai ah kannih Laimi nih June thla ṭhitumh a hrial rumro in kan hrial hi cu ruah ṭhan a hau ko rua. June thla ṭhitumh kan hrialmi hi zei a si huaha lomi kan vai i sonhtarh sawhsawhmi a si rua, tiin ka ruah.\nKan pipu chan in a ṭha lo an timi a si caah cucu kan zulh awk a si ko, tiin a dirpitu kan um men ko lai. Asinain kan pipu chan nuncan khuasak tintuk le atu kan chan nuncan khuasak tintuk aa lo ti lo—aa dang tuk cang. Kan pipu nih a ṭha lo an timi hrial hi a ṭha ko lai, nain nunnak a bawmtu cawnpiaknak a si maw si lo ti zong zoh a hau. A tak ah kan pipu nih an rak hrialmi firtlei, ziknawh, le a dang nunzia ṭha lo vialte kan hrial hlei ṭung lo. Cu pin ah, kan pipu khuaruahmi kha nihin kan chan caah a ṭhahnem ti lomi an tampi—a ṭhami cu kan dirpi ding a si, kan tharchuah ding a si, kan phozar ding a si. Nain atu kan nunnak ah ṭhathnemnak, hlawknak, santlaihnak a kan pe lomi cu ruah ṭhan a herh cang.\nPathian nih ni le caan a ser ahhin hi ni hi a chia deuh, a ṭha deuh tiin a ser hleimi pakhat hmanh an um lo. A chia a ṭha tiin thleidan a hmangmi cu ni le caan a hmangmi kanmah biathlehnak tu a si. Cu kan hmanmi khuaruahnak cu kan nunnak a bawmtu a si le si lo zohthiam a biapi ngaingai. A tak ah cun Pathian nih ni le caan a serka ah hihi June thla siseh law Laimi nih ṭhitumh hrial hna seh tiah min a pekmi le nawl (order) a chuah hnawhmi zong a si lo, minung nih khiah chommi a si ko. Cucaah June thla ṭhitumh hrial hi Pathian program chung ah cun i tel dawh a si lo.\nKawlram dirhmun in zoh tik ah ṭhitumh vial i kan hrial ngaimi June thla hi fimthiam cawnnak ah Kawlram cun sianginn kai i thok caan a si. Sianginn kai i thoknak caah June thla kan ser cu fimthiamnak hram kan i thok thla ti khawh a si. Fimthiam i thok thla ah Kawlram nih kan sermi kha Laimi nih chungkhar dirh i thoknak caah hrial hlei a herh fawn hnga lo. Cu pin ah, Laimi leikuang a ngei poh June thla in leithuan i thok a si fawn. Kan pawcawmnak ah kan i thok thla a si ti khawh a si rih cu mu. Cu bantukin kan hman ngaimi kan i thoknak June thla cu ṭhitumhnak thengtheng i kan hrial hi kan ralchiat bia a si.\nJune thla ṭhitumh hrial hi Pathian sermi ni le caan a hmangtu kanmah nih kan nawnnok sawhsawhmi a si. Indirect in Pathian sermi ni le caan kan sunhsak lo phunkhat a si hnga cu mu. Cu pin ah, kan caah san a tlai theng lomi khuaruahnak le sonhtarhnak tha kan pek a si rih__a bimi kan khuaruah kan thleng kho rih lo tinak a si.\nJune thla ṭhitumh hrial nakin hrial a herh deuhmi cu i duh lo bu in fonhtonh chom ṭhitumh te hna, mi zei a va si poh ah ramdang in hun cah le cangka fanu hneekchom in pasal ngeihter te hna, i ṭhitumh hlan i rak buar viar le buhcung rak hui viar te hna. Cu pin ah, lamkam lamphawk kam i ekek te hna, zalam thlurpi kam i mi inntungkam zunzun kan hmanmi te hna zong hrial deuh ding an si.\nJune thla nih keimah hi June thla ka si ti zong aa hngal lo. Laimi an i ṭhitumh ahcun a ṭha lo i chiat ka serh hna lai timi ruahnak zong a ngei lem lo. Thla pohpoh cu an i khat dih. June thla le December thla aa dannak a um lo. A hmangtu lungput nih a hei dan sawhsawhmi a si. Pathian pekmi ni le thla, kum le caan cu an ṭha dih, an i tluk dih, an i ruang dih. A hmangtu nih kan nunnak caah ṭhathnemnak, lawmhnak, teinak le hlawhtlinnak le sertu Pathian sunparnak caah kan hman dingmi ni le caan tu an si.\nHi cabia hi bia i el len dingin ka hun chuahpimi a si lo—bia-el zong ka huam pek lo. Ka ruahnak ka hun chuahpimi a si. Na lung a tlin lo zong ah a poi lo. Kan khuaruahnak bawmtu ah a si ve hmanh maw ti ruahnak he ka hun thai.\n2015 June 9—Chikkhat Malaysia.\nTheiternak: Hi capar cu Chin Digest Vol 2, No. 1 (February 2016) ah a rak chuak cangmi a si. Catialtu Lian Chawn, Pastor, hi a tulio ah Malaysia khualipi Kuala Lampur, CCF ah a tuan cuahmahmi a si. Cauk zong a tlawm bik uk 7 tluk a tial i, chuah cangmi a si.


Chinram ah a Lut Tharmi UDP Party in aa Cuh Dingmi Saya Tun Tun Lian Biaruahnak – THE CHIN JOURNAL\nChinram ah a Lut Tharmi UDP Party in aa Cuh Dingmi Saya Tun Tun Lian Biaruahnak\nOctober 25, 2020 September 7, 2020 | The Chin Journal | Hakha, Chin State\nUDP Palai Pu Tun Tun Lian\n2020 Myanmar rampi Thimnak ah Chin ramkulh ah i zuam ve ding in ramkhel party thar pakhat a phanmi a um i Chinmi chung in palai pawl zong an thim dih cang.\nHi Party hi United Democratic Party (UDP) tiah theihmi a si i, 2007 ah Kachin pa U Zakhun Lung Sawng hruainak in an rak dirhmi ramkhel party a si. Atulio zong ah Kachin pa U Zakhun Lung Sawng nih Chairman a tlaih lio a si.\nUDP nih abiapi in an i tinhmi le an i hmaithlakmi cu Myanmar rampi hi Federal Union ah dirh ding timi hi a si.\nUDP party hi 2020 thimnak ah Kawlram hmun kip ah i cuh ding in an i tim i aa cuh dingmi palai 1,135 an ngei hna. Chin ramkulh peng kip zong ah i cuh ding in timhtuahnak an ngei.\nHakha peng ah Pyituh Hluttaw hmunhma ah aa cuh dingmi ca ah saya Tun Tun Lian (Zokhua) hi UDP nih an thim.\nSaya Tun Tun Lian hi Middle School saya kum 10 a rak ttuan pin ah M.Th Baibal degree a lak hnu ah Pastor zong a rak ttuan balmi a si.\nSaya Tun Tun Lian nih, “UDP hi 2007 ah Canada ram ah U Zakhun Lung Sawng hruainak in aiawhtu minung 150 nih an rak dirhmi a si i, timhmi pasarih kan ngei. UDP nih aa tinhmi lak ah a pakhatnak bik cu kan ram hi Federal Union ah ser hi a si,” tiah a chim.\n“Mi nih UDP hi party tenau, thingkar lungkar chuak ah a kan rel. Cucu an theih lo caah a si. Kawlram chung peng 330 ah kan i zuam lai. Palai zong 1,135 tiang kan um i Kawlram huap piin a cawlcangmi kan si. Kan Laitlang zong peng pakua ning tein tlamtling tein i zuam khawh ding in kan i tim,” tiah a chim chap.\nAtutan thimnak ah Chin ramkulh ah Party 12 an i zuam lai. Aa zuam dingmi palai minung 210 an um i cu chung ah independent in aa zuam dingmi milu 16 an si, tiah thawng kan theih.\nTheihternak: 2020 Thimnak ah Laitlang ah aa cuh dingmi palai pawl The Chin Journal nih pumpak in biaruahnak pehzul in kan ngeih cuahmah hna. An konglam le an Party kong theih na duh cun The Chin Journal hin ka leng tawn.


Democrats le democrats a dirkamhtu pawl lungput cu communist, socialist le ralkap cozah bantuk ah an i chuah chin lengmang – The Cherry Par\nDemocrats le democrats a dirkamhtu pawl lungput cu communist, socialist le ralkap cozah bantuk ah an i chuah chin lengmang. Anmah he ruahnak a kalhmi, anmah a dotu hna le an ttihmi hna cu pakhat hnu pakhat in an aw-an phih khar piak an i zuam. President Trump i, facebook, twitter le President twitter account le election campaign a tuahnak account tiang in an phih piak. Republican, conservative aw-an vialte phih khar an timh.\nDemocrats pawl nih an control mi, Amazon, Apple le Google nih Conservative pawl nih an hmanmi Parley cu an phih piak hoi hna. Parler cu 2018 in conservative pawl nih hman hram an rak thawkmi social media pakhat a si.\nDemocrats pawl nih mah bantuk thil an tuahmih hi President Trump an ttih tuk ruang le a kan tei lai ti an phan caah si dawh bik a si. Credit: Salai Lairamthang\nRelchap ve hmanh a tha kho tuk, A tanglei article hi Muko Mekazin 2020 Lio ah ka tial cangmi a si. Atu lio US kan dirhmun le sining a fianter chinchin lai ti ka ruah caah repost ka tuahmi a si. Mi tam deuh nih an rel khawhnak dingah share in ka bawm cio ulaw ka lawm ko hnga.\nBarak Obama le US Media Empire; US President hlun, Barak Obama nih 2008 US thimnak ah Republican Senator John McCain cu a rak tei. 2012 ah Republican Presidential candidate Mitt Romney zong a rak tei thiamthiam. Barak Obama nih Republican Presidential candidates, John McCain le Mitt Romney a teinak hna lak ah a biapi bikmi cu Obama nih Social Media le Main Stream media pawl tha tein a hman khawh hna lawng si loin a lemsoi khawhnak caah a si an ti. 21 Century cu IT le Media nih hipmi chan a si caah IT thiamnak le social media pawl a hip khomi nih teinak fawi deuh in an co khawh timi cu al awk tha lomi a si. Zeiruangah Donald Trump President a si hnu ah main stream media hna le President Donald Trump karlak ah idohnak le isoiselnak a karh? A chunglei ah zeidah a cang timi hi theih phu le hngalh phu a si. A chunglei thil sining a hngalmi hna caah cun khuaruahar tuk ding a rak si lem lo.\nHillary Clinton Sungh Rungah Obama Ruahnak A Thleng; 2015 lio ah Barak Obama nih University siangngakchia sin ah a rak chimmi cu, “President in ka dinh hnu ahcun , Chicago khua ah ka kir lai I, minak pawl umnak community ah rian ka tuan lai” tiah a timhnak fiang tein a rak chim. 2016 kum US thimnak ah Hillary Clinton nih tulio President, Donald Trump cu fawi tein a tei lai tiah a rak ruah. Main Stream media hna zong nih opinion poll a phunphun an tuah I, Hillary Clinton tei ding in an phuan peng. Asinain a ruahning bantuk in a chunglei in thil a rak si naisai lo.\nMain Stream media pawl nih hin Hilary nih tei seh ti an duh lung in Hillary Clinton cu opinion poll ah an teiter peng. Asinain Hillary Clinton a sungh taktak tik ahcun Barak Obama zong nih a tinhmi community riantuan dingmi lam cu a thulh than I, media lei riantuannak ah kar hlan dingah biachahnak a tuah than. David Letterman nih a tuahmi talk show ah Obama nih a rak chimmi cu,” President rian a ka changtu ding cu Hillary Clinton a si lai” tiah a rak chim bal. Hillary Clinton a ruah lo ning in a sungh ruangah Obama zong a ruahnak le a tinhmi a thleng ve.\nObama Minung Pawl Media Ah Hmunhma Laak An Thawk; Obama lawng si loin Obama President a tuan lio ah rank sang pipi a tuanmi a hawile hna cu technology company, main stream media le news firm tampi ah rian an rak luh cio tik ah khuaruahhar ngai thil pakhat zong a rak si. Zeiruangah media kip ah Obama minung hna nih hmunhma an laak timi hi biahalnak a um lengmang mi a si. Obama hawile chungin Media raintuannak a thialmi pawl hi Obama cozah lio ah mi ngiathlaitu [ Top Spies ] pawl an I tel. Mah spies pawl cu Netflix, CNN, NBC, Google le Facebook ah rian an lut hna. Mah minung pawl cu President Donald Trump thlak khawhnak dingah Obama nih a thazang tha bik ah a hman hna ti a si. Media hmang in conservative ruahnak a phunphun an doh. US ram dirhtu hna nih khrihfa zumhnak in an rak sermi, US Constitutions tiang in doh le hrawh an timh. Khrihfa muisam a kengmi, US constitutions vialte hrawh dih an timh. Pathian muihmai a kengmi phun poah an huat. Khrihfa hna zumhnak fil dih lak in tuah an I zuam. Khrihfa hna zumhnak a tlaihmi hna cu mihrut an si ti tiang in an chim.\nObama Minung Pawl nih President Trump Sualnak An Kawl; Obama President a tuan lio, US President thimnak ah Hillary Clinton le Donald Trump nih election campaign an tuah lio ah Obama Justice department nih dossier, minung pakhat an hlan I, Donald Trump thil tuahmi vialte a thli tein hlathlainak an tuahter, Trump sualnak kawlnak caah a herh dingmi document vialte an khomhter. A dihmi phaisa vialte cu Hillary Clinton election campaign tuahtu hna nih an rak liam dih.\nHillary Clinton cu thimnak ah Donald Trump nih a tei I, an ruah lo ningpi in a sung. President Obama nih a term a dih lai January 5, 2017 ah White house ah a riantuan hawi, le a bochan mi minung pawl cu meting ah a auh dih hna. Meting ah atel mi hna cu: Vice President Joe Biden, director of National Intelligence James Clapper, National Security Agency Director Michael Rogers, CIA director John Brennan, FBI director James Comey le National Security Adviser Susan Rice le Deputy Attorney General Sally Yates an I tel. Mah meting ah Obama nih biapi bik in a rak ceihpi mi hna cu zeitindah Donald Trump hi President a sinak in kan thlak khawh lai timi le zetindah media chungah kan luh lai timi kong a si.\nPresident Trump le Obama Minung Pawl Idohnak; Obama chan lio ah Department of Justice nih a rak hlanmi dossier sin in an khawmhmi lih le hrolhrawl in an ttawnmi document pawl cu Obama minung pawl nih CNN sin ah a thlite in an zuhter I, thawng an pek hna. Mah thawng cu FBI nih an zuhter hranhram mi a si an ti. Mah kong cu FBI director hlun James Comey nih President Trump cu a chimh. Mah lio caan thengte ahcun Obama minung, National Intelligence Direcotor, James Clapper nih Dossier pa le CNN Jake Tapper cu a thli tein a tonter hna I biaruah tinak interview an ngeihter hna. Mah biaruahnak an ngeih dih hnu ah CNN nih FBI director James Comey nh President Trump briefing a pekmi kong cu an phuan colh ve. Cu tlawmpal ah dossier nih a khomh suatmi document cahmai 35 cu Buzzfeed nih a dihlak in an phuan piak hna. Mah vialte hi a hlankan in timhlamh cia tein an tuahmi a si kha President Donald Trump nih a rak theih. Mah ruangah President Trump nih FBI Director Comey cu May 9, 2017 ah a rian in a phuah colhnak a si an ti.\nObama le A Minung Pawl Media Ah Rian An Lut; Barak Obama le a nupi, Michelle Obama zong online video a tuahtu, Netflix ah political documentaries tuah ding in Netflix company he hnathlaknak minthut nak an tuah ve. Obama te nupa nih a tlawm bik in 100 million cu an hmuh lai tiah ruah a si. Obama te nupa nih Netflix I riantuan ding in hnathlaknak an ngeih tlawn pal ah, Obama president a tuah lio I, national security advisor a rak tuanmi, Susan Rice zong Netflix Board of Directors ah rian an pek colh ve. Susan Rice nih hin MSBC TV ah President Donald Trump nih ramdang mi [ Russia] sin in information le ruahnak a laak lai tiah a zumhnak kong in President Trump cu soisel a thawk ve. CNN nih rian an pekmi Obama minung James Clapper nih CNN in President Donald Trump nih 2016 thimnak lio ah Russia sin in bawmhnak a hal ti in biatak tein soiselnak a tuah.\nMainstream Media Dang Ah Obama Minung Rian An Lut; CNN lawng si loin main stream media a simi, NBC le MSBC zong nih Trump huatu minung an hlan len ve hna. Obama chan ah CIA director a rak tuanmi, John Brennan cu NBC National security analyst tuah dingah rian an pek. Brennan cu Russia nih US election an hnursuan timi classified information kha media ah a zuhter tu a si tiah puhmi a si. NBC media I rian a ngah caah President Trump dohnak caah caan tha a ngah than. Obama kuttang ah chief of staff for FBI director a simi Chuck Rosenburg, Deputy director national security advisor Frank Figliuzzi, chief of FBI counterintelligence Juan Zarate, Deputy National security advisor Ken Dilanian hna zong rian an pekmi hna an si. Ken Dilanian hi Los Angeles Times ah reporter a rak tuanmi a si I, article a tialmi poah Obama le CIA sin ah approve a tuahter lengmang tu hna a si.\nBarak Obama le Media Pawl Pehtlainak; Barak Obama cu President kum 6 a tuan chungah hin “Silicon Valley’s President” ti tiang in an rak auhmi a si. Technology company nganngan a simi, Amazon, Apple, Facebook, Microsoft le Google campany hna a lemsoi hna ipethtlainak fek tein an rak ngei ti a si. Obama nih a ttih bikmi cu Media I soisel a si an ti. Election Campaign on Accountability Data I an hmuhning ahcun White House i Obama a um lio ah hin Google palai pawl cu zarh khat ah meting a tlawm bik voikhat lengmang White House ah an kai ve ti a si. Obama kutang ah rian a tuanmi balmi, minung 250 cu Google company le Google he a pehtlai mi company ah rian an lut dih ti a si. Google executive chairman a rak tuanmi Eric Schmidt pumpak hrimhrim nih Obama election campaign ah biatak tein a rak bawmh.\nObama Minung Hna Nih Media Hmang In President Trump An Doh; Senate Judiciary Committtee nih July 17, 2019 ni I hearing an tuahmi ah Dr.Robert Epstein nih testified a tuahmi ahcun Google search engine nih hin 2016 President election lio ah thimfung thlatu minung million pakhat tluk cu lung aw-tawm in a tuah hna I, democrats le Hillary Clinton lei ah thimfung thla ding in an lung a laak khawh hna tiah a chim. Vawleicung minung 90% nih Google cu thil kawlnak ah an hman bikmi engine a si. Google nih a ngeihmi, You Tube zong cu Google engineers hna nih conservative ruahnak le information an chiahmi le an thlahmi poah cu American mipi zoh kho lo ding in an tuah piak hna.\nBiafunnak; US i minthang media tam deuh cu left wing Liberal Democrats pawl ruahnak a pommi main stream media hna nih hmunhma tam deuh an laak i an hip deuh hrimhrim ko tiah ka ruah. Conservative ruahnak le Pathian zumtu hna ruahnak a simi poah cu an doh I, khrihfa zumhnak tiang fil dihlak in a kan tuah. Liberal ruahnak cu mama khaih in an kan khaih . Mainstream media lawng zing chiar, zan chiar a zohmi hna caah cun I zumh lo awk zong cu a tha lo. Ca a rel lomi, zumhnak a fek lomi le tlaithleng hrihhram a ngei lomi caah cun liberal ruahnak nih thluak tawl a fawite. Kan i theih lo le kan i hngalh lo kar ah liberal ruahnak nih huansam tein a kan phum ziahmah. Thil dik hi a hram thawk ah a thup tawn, asinain thil dik nih a donghnak ah teinak a co zungzal. Credit: Salai Lairamthang\n← Trump Cu A Tuahsernak A Thatlotuk Ruangah A Ing Ko Cang\nBilly Graham A Fanu Anne Graham Lotz Hruainak In US Capitol Inn Hmai Ah Thlacamnak An Ngei →


Third World Country Americaram Phan Khomi Pawl Nih Vom An Uar: By Salai C Alexander – Chuncha News\nThird World Country Americaram Phan Khomi Pawl Nih Vom An Uar: By Salai C Alexander\nThird World Country Americaram phan khomi pawl nih Vom an uar.\nVoikhat FB ka van kau ah, an icommentmi ka hmuh. “Third World Country timi US hna a phanmi nih hin kan president cu soi ve hlah uh,” ti si.\nCun, pakhat nih a von (keimah) ka hneuh nawn. Adang pakhat lebang a zual.\nAizelaw, “Third World Country” an va phan le pei an pharesidanh an soi ngam lo hi, ka ti. “Third World Country” ah cun ram uktu tam deuh cu soi phung si reeng lo cu awh. Thong tlaknak si cuh!\n“Third World Country” timi biafang hi hman ti lo ding an rak tinak sau ngai cang. Naite liamcia Kawlram bantuk, kan rak ṭhancho lo pinah, ruruhranghrang pawl uknak ram deuh paoh “Vawlei Pathumnak Ram” ti in neek deuhnak phun khin an rak hman.\nUSA cu vawlei pakhatnak ram a si ahcun, Kawlram cu “Vawlei Pathumnak Ram” a rak si hnga. Cu biafang cu mifim ding timi scholar pawl hrim nihcun nan hmang ti lai lo ti in fakpi in an rak au.\nNihin ni i “Third World Country” ti biafang na hman rih ahcun, “Racism” ah an in ruah khawh.\nAdang “Third Country” timi biafang a um. Nain, hi biafang hi cu scholar pawl hman tukmi cu si leem lo. Mipi zaran hman ngaimi biafang zong si lo.\nRalzaam, ramzaam timi refugee pawl caah hmanmi biafang a si.\nMipa/minu pakhat amah chuahkehnak ram chungah a nuhrin covo an buarpiak ruangah ramdang ah a zaam. An ram in a hmasa bik a va phanhnak ram siloah a vaa idor chungnak ram khi “Second Country” tiah ichingchiah olnak ah an hman.\nRalzaam caah cun, kan chuahkehnak ram cu kan “First Country” a si hnga. Kan zaam i ram pakhat kan va phan. Cu kan phanhnak ram cu “Second Country” ti a si.\nLaipa Kawlram in Malaysia ah a kal. Malaysia ah refugee a sok. Ai dor chungnak Malaysia cu “Second Country” a si.\nSecond Country nih dotla minung i an cohlan khawh hna lo caah ram pical pawl nih an char hna.\nUS nih ralzaam a char hna caah, Malaysia Laipa cu US a phan. A rak chuahkehnak in a ram thumnak a va phanh a si. Cucaah, US cu a caah a pathumnak a phanhnak ram tinak “Third Country” ti in a olnak in an ichingchiah.\nUS lawng cu “Third Country” si lo. Norway, Australia, Japan, Korea, Canada tbk pawl zong ralzaam pawl nih ram thumnak an va phanhnak ram an si.\n“Third Country” timi biafang cu refugee he ai pehtlaimi biafang si caah mi zaran nih an hmang tuk lo. A theih zong an thei tuk lo.\nLaimi belte Refugee kan tam caah kan theih ngai. “Third World Country” a si lo. “Third Country” ti a si. Na va phan cang i na phanhnak ram kha na caah Third Country a rak si. Nain, refugee na sinak dirhmun kong lawngah cucu na chim lai.\n“Third World Country” na ti ahcun, na rak chuahkehnak Kawlram an rak pekning a si. Cucu nihin ni ah cun hman phung si ti lo.\nMah na fian hnu khan… ka von peh duhmi cu…😜😜\n“Third World” le “Third Country” zeidah aa dan zong theih le hngalh ve lo ahcun an mawh ve lo.\nVom uartu tete ka zoh tik hna ah, cucu hmanh a thei huaha lo an tam. Ca kan rel cio, English kan thiam cio ti phun in an um nain, “technical terms” a thei huaha lo an tam.\nMah ruangah si pah. A hruhnak zong khi capo an ruah lai cu.\nVunrang lak hmanh ah pei, vawlei pum le per hmanh a thei huaha lo an tam tuk tiah.\nVom nih “vawlei cu a per” ti sehlaw, “vawlei a per” an ti dih lai.\n“Covid-19 zawtnak damhnak caah raifanh-sii ṭha bik” a von ti ahcun, “Third World Country” i a taang rihmi pawl lak i an mifim cem nih Laiholh in a von leh lai i, “ilunghmuih tak in raifanh-sii” cu an din ko lai tiah US Lai mino hruaitu thiamsang pakhat nih a rak ka chimh.\n“Vom nih a ṭha a ti ko ahcun, ilungsi ngai in an din ko lai cu,” a ti.\nNgaih hna chia pah! Credit: Salai C Alexander\nPegu Region Ah A Tupa Than Htike Aung (Kum 8) Athat Hnu Ah A Sa Ei A Timh Tu Nih A Thahnak Ruang.\nBreaking News: Kalaymyo Sui Dawr Mi Fir Tlangval Pa


A Si Kho Lo Cu A Si Lo, US Thimnak Ai Lim Rih Loh – The Cherry Par\nA Si Kho Lo Cu A Si Lo, US Thimnak Ai Lim Rih Loh\nDecember 2, 2020 Cherry News\nAsi kho lo cu asi lo\nUS thimnak ai lim rih loh. US media le Europe media tampi nih Biden nih a tei ko cang tiah an thanh nain official asi rih lo. Trump’s team an lung dong rih loh, an cawl cuahmah ko rih. Trump’s team nih voter fraud a um tiah taza an cuai mi hna cases 30 cu hnon piak an si. Cheukhat nih san a tlai ti lo, a sung pek ding asi ko cang, pandemic ruang ah hitluk harnak tuar lio ah rampi damnak tu ihmaithlak a hau cang an ti. Nain «legal strategy» tein an cawl peng ve ko rih. Trump’s team nih an cawl hnawh mi hi a si kho maw tiah cun a si kho lo cu a si lo, si khawh nak lam a um ve. Tlamtlin ding bel cu a har. Cu kong cu ka van ttial lai.\nTutan bantuk hi US election ah a um bal lo mi asi lo. Hnubik 2000 lio ah Al Gore le W. Bush lio ah a rak um ve i Florida State Electoral Votes kha an rak icuh ve. Tutan he cun buaibai ning ai dang deuh. Kha lio kha cu Florida State lawng asi pin ah mipi vote tlawmte lawng in ai dan caah US Supreme Court a lut colh i W. Bush nih teinak a co.\nNan theih cio bang in US election cu direct in presidential candidate kha vote pek siloin state kip aiawh tu 538 electors tu kha vote pek asi. State pakhat nih electors an ngeih mi zet tu cu an i dang cio. Tchnk ah Texas ah mipi votes in Republican nih a tei ahcun Texas electoral votes kha Republican nih ai lak dih tiin asi. Tutan hi voting process a hman lo, hrawkhrol le firpiak a um ti mi puhnak ruang ah state tam nawn ah voting reult kha certifying tuah kho loin a um. Trump’s team nih taza an cuai hna, evidence felfai a um lo tiin an hnon, tlawmpal ah cases an ttin tthan tiin a buai cur ko rih. Election result a fiang set rih lo mi le thimnak bia khiaktu ah ruah mi states cu; Michigan (Nov 23 ah cerfication an tuah cang i Biden tei an pek), Georgia (Nov 20 ah cerfication an tuah i Biden tei an pek, nain 0.2% lawng in an ithlau rih caah a voi 3 nak reltthan ding in Rep. nih an hal), Pennsylvania (zeitik certification tuah ding ai fiang rih loh), Arizona (Nov 30 ah certification tuah ding), Wisconsin (Dec 1 ah certification tuah ding).\nCertifying tuah khawh rih lo mi state nih a ngeih mi electors hmang in election result kha mah duhnak lei ah result chuah ter kha an izuam mi cu asi ko. Phundang chim ahcun media nih Biden nih a tei ko cang tiah an thanh nain state 50 chung in electors 538 nih official in tei tu an thanh rih lo (538/2= 269 → 270 majority). Media pawl siloin electors 538 tu kha biakhiak tu cu an si i Dec 14 ah electors pawl nih an state cio in electoral college votes an thlak lai. Thil sining tawn ahcun an state cio ah mipi votes in teitu kha votes an pek ding khi asi (tutiang media thanh ninh ah Biden – 306 le Trump – 232) an si.\nSi kun ah zeidah Trump’s team nih an hngah mi le an izuam mi a si kun? Trump’s team nih ruahchannak pakhat an ngeih mi cu; state pakhat ah ningcang loin vote pek a um i election felfai in ai tuah kho lo tiah ruah asi ahcun state legislatures (state authority) nih mipi votes in thim mi electors pawl kha hnon i anmah tein an duh mi electors thimnak nawl an ngei. Cucu US constitution nih a onh mi a si. Atu a fiang lo mi swing states pawl hi Republican nih a hip mi (Republican-dominated state legislatures) an si tik ah cu state legislatures cu hip khawh an izuam. Cucaah Republican state legislatures nih a mah tein electors thim sehlaw GOP electors (Republican electors) si hna sehlaw Dec 14 ah Trump lei ah electoral votes an thlak ahcun election result phundang in a chuak kho ko. Sinain state legislatures a hip khawh zong ah cubantuk a thar in thim mi electors fehternak ah governors hnatlak a hau ve. Republican tam deuh nak state zong ah cheukhat governors cu Democrats an si tik ah cu governors zong hip chih a hau i a fawi lo ngai ding asi.\nCupin ah state pakhat lawng asi lo i state tam nawn ah Republican state legislatures kha an thinlung tei bak a hauh caah a har ngai fawn. Asi kho mi pakhat a um rih. Dec 14 i electors pawl nih votes an pek tik ah state tam nawn nih a hodah state aiawh electors asi lai tiah an ithim khawh lo ahcun electoral assembly ah majority an tling ti lo. Cutik ah House of Representatives ah ceih a hau cang i cuka hmun ah vote in biachah a hau. House of Representatives ah Democrats nih palai tam deuh an ngei nain pumpak vote siloin state delegation in vote pek a hau cang. Asullam cu state delegation pakhat nih an dihlak aiawh in vote pakhat lawng thlak khawh asi cang. Cu state delegation votes ahcun Republican nih 50 chung ah 26 an ngei i majority vote a tling. Cuticun Trump nih election a teinak lam a um ve. Mah hi a si kho mi phunhnih langhter mi hi US phunghram chung ah a lut mi an si ko. Nain kum 240 chung US lection tuanbia ah a um bal rih lo mi asi caah asi kho ding cun zumh a um lo ngai.\nCucaah tutan US thimnak kong ah a biapi tuk mi nithla 2 a tang. Dec 8 hlan ah state dihlak nih election result kha certifying an tuah lai (official in thimnak reult an thanh lai). Dec 14 ah electors an itong lai i votes an pek lai i a fiang te lai. PS: US zong ah a um lo mi nih US election kong ttial lengmang hi nan ti men lai. Politics le political economy kong hi ka cawn mi he zong zeimawzet ai pehtlaih pin ah rel le dothlat ka huam phun ngai asi. Bible zong hi kum hnihthum tel cawn ve lo ahcun hrilhfiah phun hna cu chimrel a har ngai, cubantuk in political system zong hi semester pakhat tel cawn bal ve lo ahcun a cung pavuan deuh lawng khi theih asi ko. Credit:Sangukceu Zinhlawng\n← Trump Caah Thawngpang Tha Taktak A Si. Computer Thiammi Tampi Nih Trump Cu An Dirpi Cang!\nTedim Myone NLD EC nih State Counsellor Daw Aung San Suu Kyi sinah ca an rak kuat. →


Hakha Khuathar Mino He Tonnak Le Cinkhua Tlawnnak – Lai Lungrawn Post\nHakha Khuathar Mino He Tonnak Le Cinkhua Tlawnnak\nAugust 14, 2020 admin Chin News\nCNLD mino nih 2020 August 13 ah Hakha Khuathar mino he tonnak le Cinkhua ah tlawnnak kan ngei kho. Cinkhua ah mino minung 15 nih kan va tlawn khawh hna. Hakha Khuathar, CNLD Hakha mino bu dirhnak zong kan ngei kho. Nihin tiang ah Hakha khuapi Sang 12 ah CNLD mino bu kan dirh kho cang.\nCNLD Thantlang mino zong phu thum ah ithen in an pengtlang an tlawn cuahmah lio a si. Chin miphun kan ifuntom i “Miphun Covo Kan Lak Than” khawh nakding thazaang a chuahtu mino, a lamkip in a kan dirpi tu nu le pa￼ nan dihlak cung ah kan ilawm. PATHIAN nih kan ram damter in kan miphun thluachuah ko seh.\nEditor Hmurka (Editorial), Pathian nih Chin Miphun cu vawleicung ah Miphun Puitling sinak in a kan ser ve. Miphun puitling pakhat nih a ngeih dingmi, “Miphun, Ram, Nunphung, Caholh” tlamtlingte in a kan pek. Vawleicung ram ah miphun sinak a ngeimi he aa ruang in zei zongvialte tlamtlingte in a kan pek dih.\nAsinain miphun puitling kan sinak hrampi a simi “kan miphun, kan caholh, kan nunphung, kan ram le kan vawlei’ hna cu miphun dang nih an kan hrawhpiak/dawpdolh cuahmah. Pathian nih kan miphun sinak in a kan pekmi covo hna cu chuh le hrawnhpiak cuahmah kan si. A lam kip in alanghngan mi pawlisi le aa thupmi pawlisi he kan miphun sinak a tlau nakhnga an i zuam cuahmah.\nCu bantuk in kan ton cuahmah mi chung in chanhchuah ding le kan miphun sinak dirkamh in kan miphun covo lak than ding ah Chin National League for Democracy (CNLD) Party Party kan dirh i tutan thimnak ah luh hi a si.\nKawl miphun nih Kawl Party thimfung an pek cu an miphun an dawt caah a si. Rakhine, Shan, Karen le a dangdang tlangcungmi cio nih an miphun Party thimfung an pekmi cu an miphun an dawt caah a si. Kawl kan huat caah a si lo. Kawl nih an kan huat caah tlangcung mi Party thimfung an kan pek lo a si lo. Miphun a ngeimi nih an miphun dirkamh ding tuanvo kan ngei tiah an theih caah a si.\nKan Chin ram le miphun tungmer ding ah Pathian nih kanmah lila tuanvo a kan pek. Kan Chin Party a thazang a der i chambaunak a ngei zong ah mizapi nih thazaang a cahnak ding ah kan Chin mizapi lila nih kan dirkamh a herh. Kan miphun kong ah thachia lo in le kan miphun i funtim in thazaang a cahnak ding ah CNLD kan dirpi cio naklai upatnak he kan in sawm hna. (2020 August 8 chuahmi avoi 1nk Chin Miphun Authawng chung in)


Dr. Sasa Nih Damlo Pawl Le A Miphun Hawi Sinah A Tuah Mi Bak Cu Mak Ko Uar Lo Awk Hrim A Tha Loh – Chintanbo\nDr. Sasa Nih Damlo Pawl Le A Miphun Hawi Sinah A Tuah Mi Bak Cu Mak Ko Uar Lo Awk Hrim A Tha Loh\nDecember 19, 2020 admin THAWNGPANG 0\nBible chung um Joseph he an tah chunh mi Chinmi nih kan i bochan taktak mi Dr. Sasa hi cu uar a um kho taktak e. Chin mipi nih kan uar i kan upat taktak mi a si fawn kan mah chin mipi chung lawng hlah kawl miphun nih an si ah Mirang miphun tiang in an ttih zah mi le an upat mi pasal ttha le bochan mi pakhat a si.\nDr. Sasa hi Mipi nih kan i bochan taktak zeitluk in dah A miphun sinah le rian a ttuan ning le a cawlcangh ning hi rak zoh ve hmanh ai tangdor ning hi a hmanthlak tiang hmanh bak hin hmuh khawh le theih khawh a si, dam lo pawl hna an mit hmai ah zei tluk in dah an hna a ngam le an chawnh biak ah an hmai a par ti zong khi hmuh khawh a si.\nNaite ah Chin Tube nih an tuah mi The People Choice Award ah hodah an pek Dr. Sasa cu Miphun le Ram ca riantuan lak ah Humanitarian Award a kan hmuh piak tu a si, mipi zong nih a phu hrimhrim tiah ruah dih mi a si i thim mi zong a si fawn, Lawmhpi cio ko hna usih Bawipa nih hmai lei a lam tluan ah umpi zungzal ko seh.\nActing Defense Secretary Chris Miller nih Biden cozah team le Trump cozah team rian ichannak schedule vialte tuchun ah ngol ding in order a chuah\nTrump Bawmhnak Vuihnihnak Zahan nai karaktialmi tharchuah. A Vuihnihnak bawmhnak cu check in $1200 cio


Kawlram tangka vialte Aung San mui cuang in an ser cang hna lai | THE CHIN EXPRESS\nKawlram tangka vialte Aung San mui cuang in an ser cang hna lai\nMyanmar Central Bank nih atu lio Kawlram ah an hmanmi tangka tlap dihlak cu ralbawi Aung San mui a cuangmi in chuah a timh.\nNizaan ahkhan Naypyidaw ah a ummi Thawngthanhnak Vuanci Zungah cozah nih mipi ca kum 4 chung a ttuanmi kong thawngthanhnak a tuah lio ah Central Bank vice governor U Soe Min Naing nih atu bantuk hin a chim.\n“Atu lio kan hmanmi tangka pawl cu a changchang in kan print thluahmah hna lai. October thla chungah kan lim lai maw ti cu kan print ning ah aa hngat (mutti). Tangka tlap vialte cu ralbawi Aung San mui cuang in kan chuah lai,” tiah U Soe Min nih a chim.\nAtu lio hmanmi tangka tlap lakah 1,000 ca pawl cu Aung San mui cuang in 2020, January 4 ahkhan an thlen i January 7 in mipi sinah an phak ter.\nAung San mui cuang 1,000 ca pawl cu Central Bank nih a phawtzamh cang ko nain mipi nih hmang sianglo in an i fim caah a choklet kho lo. Cucaah, tangka tlap vialte cu Aung San mui cuang in chuah dih an timh hi a si.\nKawlram chungah hmanmi 10 ca, 50, 100, 200, 500, 1,000, 5,000 le 10,000 ca telhin tangka tlap phun 14 cu Aung San mui cuang in hman a si cang lai nain tangka zeizat dah an chuah lai ti cu Central Bank nih a chim lo.\nNLD party in Myaing MP U Aung Khin Win nih hmailei ahcun tangka tlap ah Aung San mui cuanter ding a si tiin 2017 November thla ah tuahmi pyithu hluttaw meeting ah ruahnak a rak chuahpi.\nHi lio ahhin vote thlaknak an tuah i Ralkap MP le USDP MP pawl nih cun an duh lo nain hluttaw ah NLD MP an tam deuh caah fehter a si. – The Irrawaddy Burmese


Video interview - Van Hlei Sung he biaruahnak | THE CHIN EXPRESS\nKuala Lumpur — CNF Regional Committee nih concert ah hlasa dingin a sawmmi kum 20 ngaknu awṭha Van Hlei Sung nih biaruahnak caanttha a kan pek caah a cungah lunglawmhnak tampi kan ngei. Atanglei ah, kan biahalnak a kan lehmi rel le VIDEO zoh khawh asi.\nVan Hlei Sung: Va caah cun keimah aa ka duhmi le aa ka cawm khomi ka duh. Minung kan si bantukin rian aa tlaihmi khi cu kan vat hna awk si. Cun, Laipa ka duh. Ka sining aa ka cohlang khomi le keimah zong nih ka duhmi pa khi vat ka duh.\nTutan Malaysia ka rat cu ni kum nakin ka ralttha deuh cang. Ni kum ka rat lio kha cu ka ningzak ngai i ka duhmi zong ka chim ngam lo.\nKannih Laimi cu love song kan sak tikah ‘dawtnak’ lawngte kan sak ko caah a sual lo. Nain, ramdang khi cu love song an sak tikah pawrhlawtnak, mi soiselnak le nupa sualnak kong tampi an sa cang. Khi bantukin sak ahcun zuun hla (love song) hi a sual kho. Cucaah Laimi cu zuun hla kan phuah le sak tikah dawtnak lawng kha phuah in sa peng hna usih, ti ka duh.\nLaimi sinah hlasak in pawcawm hi a har ngai. Laitlang ah a um i Pathian hla a sami cu ramdang an cah hna tikah tangka tam ngai an pek hna, Laitlang zongah thawngttha chim an zul tawn hna i tangka tlawmpal an ngah caah i cawm khawh si ko lai. Nain, keimah bantuk ramthumnak ummi caah cun rianttuan ah hlawh a sang deuh, cun hlasak in hmuhmi tangka hi cu a tlawm caah pawcawm khawh ding asi lo.\nAtu hi Pathian hla album chuah kai tim i 2020 dongh lai hrawngah ka chuah khawhte lai tiah ka ruah.\nLai hlasa ahcun Dawt Hlei Hniang hi ka ngakchiat tein atutiang ka uar bik zungzal ko. Tthangthar Lai hlasa ahcun Dawt Hlei Tlem hi ka uar bak. Aw tuah zong a thiam tuk. A upat tik lebang cun amak tuk lai.\nKan halmi le a kan lehmi tampi um rih, atang video ah tling tein zoh ve.


Khamh A Tlau Than Ko Tiah A Pommi Hna Sin Biahalnal – Chin World News Evening\nKhamh A Tlau Than Ko Tiah A Pommi Hna Sin Biahalnal\nJuly 25, 2019 Salai Van Theihtlei\nKHAMH TLAU MAW,TLAU LO DAH?\nA. HRINTTHAN CANG MI HNA KHAMHNAK A TLAU KHAWH LO NING- 1. Fapa a zummi poh cu zungzal nunnak an ngei (Johan 3: 36). Jesuh cu atu ah kan zumh i zungzal nunnak cu kan ngei cang. Kan zumh cang caah kan ngei cang.- 2. Ka bia (Jesuh bia) a thei i a zummi poh cu thihnak in nunnak ah an lan cang (Johan 5: 24). Atu ah thihnak in nunnak ah kan lan cang.\n3. Ka kut chung (Jesuh kut chung) i a ummi cu aho hmanh nih an ka chut kho ti lo (Johan 10: 27-28). Jesuh cu a tthawngbikmi Pathian a si caah a kut chung i a ummi khamhmi hna kha aho hmanh nih laak khawh kan si ti lo. Sehtan nih Jesuh kut chung in an laak khawh rih a si ahcun Sehtan cu Jesuh nakin a cak deuh tinak a si hnga.\n4. Jesuh nih zungzal nunnak ka peek hna, an rawkral ti lai lo a ti (Johan 10: 28). Jesuh cu a biakam a let lomi a si caah a kan peek cangmi zungzal nunnak kha a kan chut tthan ti lo.- 5. Pathian dawtnak he a kan tthen kho tu ding cu sermi thil lakah zeihmanh a um lo (Rom. 8: 31-39). Hrintthan cangmi hna ca i kan khamnak a tlau khawh ti lo ning cu Baibal cacang hi a tam tuk. Ttial cawk ding a si lo.\nB. KAN KHAMHNAK A TLAU TTHAN KHO TIMI HNA NIH AN I CHIRCHANHMI\n1. Kan hrintthan hnu i sualnak kan tuah lengmang ah teh?- Hrintthan hnu ah sualnak a tuah peng mi cu an hrintthan lo tinak a si. Pathian fa a si lo. Hell chungin luat ding tiang in Pathian an zum lo. A hrintthanmi nihcun sualnak an tuah ah an i chir tthan i Pathian sinah an kir tthan lengmang. 2. Hrintthan mi zong biaknak dang i a luh ahcun a khamhnak a tlau ko lai\nHrintthanmi cu Pathian dawtnak a hngalmi an si. Jesuh velngeihnak a hngal i a cohlangmi an si. Pathian tthatnak a temmi an si. Pathian nih a Thiang Thlarau a peekmi hna an si. Cucaah hrintthanmi nihcun Pathian tthatnak hi fiangtukin an theih cang caah biaknak dang ahcun an lut kho hrimhrim lai lo. Sui le phaisa hmanh a tthtanak kan theih caah kan hlonh bal lo. Zeitindah zeizong vialte nakin a ttha deuhmi Jesuh cu an kal taak khawh lai?\n3. Sualnak kan tuahmi kan i chir manh lo i accident hna in kan thih ah tah? Pathian cu zeizong ti kho tu asi caah Pathian nih a tuaktan zia a thiam ko lai.- 4. Hebrew 6:4 i zumtu sualnak i a tlumi hna caah cun sual ngaihchihnak a um ti lo a ti tung?\nHebrew 6: 4 nihkhin hrintthan mi, khamhnak a cocang mi hna sualnak i an tluk i ngaihthiamnak a um ti lonak kong a chimmi siselaw, vawlei cung minung vialte hell ah kan tla dih hnga. Zeicatiah hrintthan hnu ah sualnak a tuah tthan lomi ahohmanh kan um lo. Khika Baibal cacang nihcun ngaihchihnak ah kirpi khawh a si ti lo a ti caah hrintthan hnu i a sualmi nihhin an sual an i ngaihchih kho ti hnga lo i hell ah an tla dih hna. Hrintthanmi nakin hrintthan lo mi si tuhi a him deuh hnga.\nC. KHAMH TLAU TTHAN KHAWH A POM MI HNA BIAHALNAK\n1. Hrintthan hnu i sualnak kan tuah ruang i kan khamhnak a tlau tthan a si ahcun zeibantuk sualnak kan tuah ah dah kan khamhnak cu a tlau hnga? Lih fate chimmi zong khi sualnak tuah cu a si ko i cu ruang zong ahcun maw kan khamhnak cu a tlau ko hnga? Asi loah zei level sualnak na tuah ah dah kan khamhnak hi a tlau lai tiah nai ruah? Baibal nih a chim maw?\n2. Kan khamhnak a tlau tthan kho rih ti i a zum mi hna cu hmailei i nan sual tthan te lai le nan tthat thai lai hngalh a si lo caah, hmailei i zei nan lawh lai nan i hngalh rih lo caah van nan kai lai le hell i nan tlak lai, khamh nan si lai le lai lo nan i fiang rih loh tinak a si ko lo maw? Khamh nan i fiang rih lo tinak a si ko lo maw? Kham ai fiang lo mi cu hrintthan lomi nan si ko lo maw?\n3. Van kai lai le hell tlak telai hmanh nan i fian rih lo ah zeitindah Thlarau thilpeek hna kan tingco tiah nan ti khawh? Pathian nihcun hell i a tla te kho dingmi cu Thlarau laksawng cu a peek hna hnga maw?\n4. Tthatnak na tuah khawh caan i khamhnak na hmuh i sualnak na tuah poh i khamhnak na sungh ahcun na tthatnak in khamhnak na co tu a si ko ne lo maw?\n5. Khamhnak a comi hna cu Pathian nih a Thiang Thlarau a kan peek. Na tthat caan poh i khamhnak na co i na sual caan poh i khamhnak na sungh ah na tthat caan poh ah maw Thiang Thlarau hi na chung ah a luh hnga i na sual caan pohpoh ah a chuah tthan hnga? Cu ti asi ahcun Thiang Thlarau hi kum khat ah voi 1000 cu na cung ah a lut, a chuak lengmang hnga lo maw?\n6. Sualnak tuah ruang i khamh tlau na pom ahcun na tthat caan poh ah maw Pathian fa na si hnga i sualnak na van tuah caan poh ah Sehtan fa na si tthan hnga? Sehtan fa na si le Pathian fa na si hi nichiarte maw ai thlen lengmang ne hnga?\nPBK Liankhuma Min (PBK) Nih Hin Laimi Asinak A Zahpi Lonak A Langhter\nNungak Pakhat Nih Zungzal Ca I A Pasal Duh Phun A Chim


A Poi Ko Ee: Hringtu A Nulepa Le A Nau Le Nih An Hngah Peng Ko Nain A Ruak An Hmu Rih Lo – Chin World News Evening\nIrrawaddy tiva chung ah a thi mi Lai sianghngakchia Mai Esther ( kum 18) cu tu zaan tiang zong ah an hmun khawh rih lo ruang ah a nu le pa, anau le te le Lai siangchia chia minung pa(10) hna nih tiva pawngah an hngah ko tiah thawng theih a si.\nLai sianghlei run( Pakokku) thawng thanh tu nih ” tuni ah tilawng pa (4), tichung luh thhiam pawl, Police pawl, meithattu pawl le minung 100 leng nih chunni tlak zaansang lei tiang an kawl ko nain anhmu hlei lo. Tuzaan zong ah a mah a umnak Boarding ah thlacaamnak kan tuah piak ” tiah a ti.\nPakokku university ah ca a cawng lio mi Mai Esther cu january thla (26) zaan lei (4)hrawngah a hawi nu pawl he Irrawaddy tiva chungah an tum lioah ti tlaknak in athi. Amah cu Botany in fimnak a cawng liomi a si i kum (3) nak a kai liomi a si. Mai Esther cu Mindat pengkulh Katna khua mi a si i Matupi khualipi chak lei Khubawi veng ah a ummi U-Lawng Huam i a fanu a si.\nKum 2015-2016 ca cawn kum zongah Kanpalet khualipi in Lai sianghngakchia Irrawaddy tiva chun ah titlak nakin a rak thi bal cang tiah theih a si. Kanmah le kan umnak hmun cio in thlacamnak in bawm cio hna u sih. An fanute Esther ruak zong a rauh hlan ah an hmuh khawhnak hnga. Zalen


AA uar an um tak tak, KIA/KIO bawmh ding in Alawbum an phan cang\nAlawbum Liza hmun cu lak than ding in voih 3 an kal, natein an sungh peng caah MAH nih tih nung tuk mi hriamnam a hmang cang. Nihin ah kawl ralkap nih KIA/KIO tuknak ding caah hriamnam a hmang mi cu tih nung tuk cang.\nTih nung chin lengmang ko. Zahan ah China pilot hmangin Jet fighter pahnih in KIA pawl an tuk hnuah kawl ralkap an sungh peng caah Nihin cu tih nung tuk mi hriamnam dang an hmang than tiah thei a si\nApril 13 zing 4:30 thawk in Alaw bum Liza hmun ah ralkap camp lak than ding in Kawl ralkap nih KIA/KIO cu bomb hmangin an va tuk than tiah thei a si. Mah camp hi lak than an duh caah Kawl ralkap nih tih nung tuk mi hriamnam M29 SU 30 an hmang tiah Kachin Military chief nih a langter\nM29 le 30 hi Russia serh mi a si. Tanglei ah ral tuknak ding caah an hmang bik mi a si. Mah M29 le 30 hi Russia nih a duh tuk mi, tanglei ah ral pawl tuknak ding caah arak hmang peng mi, India zong nih tampi a ngei mi, ral caah tih nung tuk mi a si tiah thei a si\nMah Alaw bum Liza road ah AA, ralkap hna cu, KIA/KIO camp a rangnak in an kal i, KIA/KIO bawmh ding in ma hnun ah an va lut tiin thei a si. Mah hmun ah hin atu kawl ralkap minung 1000 hrawng an um peng tiah thei a si.\nAlaw Bawm le Liza raod ah tampi an um tiah thei a si. Kachin ram Civil War cu Alaw Bum hmun in a thawk lai tiah zum a si cang. Atu dirhmun ah cun a thi mi cazing thei a si rih lo. Credit-RTK\nChinram chungah thawngtha- Chinram ah cozah rianttuan minung 13,300 (92%) nih CDM cawlcangh nak in Kawl ralhrang phu cu an doh hna caah kawl ralhrang pawl an kengruh an khiah cikcek.\nVoidang ah cozah nih tax a lak tawn mi electric mei man lanwg hmanh in Hakha khuachung ah thlakhat ah phaisa ting thongkhat an rak hmuh tawn.\nAtu cu CDM ral a do mi le mipi nih SAC ralhrang sin ah zeihmanh tax an pek duh ti hna lo caah cozah income an nei ti lo. Mah cu tax tampi lak ah Electric bill pakhat te lawng kan vun chimmi asi. Lungrual te in le lungsau te in kan ttang lai.\nKan ti khawh nak lam cio in SAC ralhrang kan doh peng hna lai. Pathian thawng in Mipi nih teinak kan co lai. Saduh kan thah lengmang mi Federal Democracy ram kan ser lai. Credit: Salai Bawi Lian Mang\nBe the first to comment on "AA uar an um tak tak, KIA/KIO bawmh ding in Alawbum an phan cang"